Slovenskí europoslanci reagujú na uznesenie o investigatívnych novinároch

Monike Beňovej sa nepáčili náznaky o uniknutých údajoch - teda že sa mohli k ďalším osobám dostať informácie o tom, na čom Ján Kuciak pracoval.

BRUSEL, ŠTRASBURG, BRATISLAVA. Poslanci Európskeho parlamentu (EP) prijali vo štvrtok nelegislatívne uznesenie o ochrane investigatívnych novinárov v Európe, ktoré je reakciou na vraždu slovenského novinára Jána Kuciaka a jeho snúbenice Martiny Kušnírovej. Ivan Štefanec (KDH), ktorý rezolúciu inicioval a získal podporu európskych ľudovcov (EPP) a EP, uviedol, že obraz Slovenska sa za posledné týždne zmenil. Masové protesty podľa neho naznačili, že najmä mladí ľudia sa zaujímajú o budúcnosť krajiny. "Rezolúcia je dobrá, zaoberá sa zvýšenou potrebou ochrany novinárov, vyzýva Európsku komisiu, aby obnovila správy o boji proti korupcii a že treba venovať väčšiu pozornosť členským štátom, aké protikorupčné opatrenia robia a ako funguje základná spravodlivosť a ochrana novinárov," uviedol. Dodal, že odporúčania obsiahnuté v uznesení sú nevyhnutným minimom potrebným na to, aby sa na Slovensku obnovila dôvera občanov v štát a jeho inštitúcie. Štefanec ocenil, že sa do textu dostali podstatné veci, ako je vytvorenie medzinárodného vyšetrovacieho tímu a kontrola podozrení zo zneužívania eurofondov v agrosektore. Upozornil, že špeciálny výbor EP pre daňové podvody (TAXE3) sa bude zaoberať kauzami, na ktorých pracoval Kuciak a teší ho, že novinárska stáž v EP ponesie meno po zavraždenom slovenskom novinárovi. Monika Beňová (Smer-SD) z frakcie európskych socialistov a demokratov (S&D) uviedla, že demonštrácie, ktoré nasledovali po vražde Kuciaka a Kušnírovej, sú podobne ako aj inde v EÚ prirodzenou súčasťou spoločenského diania, zatiaľ však žiadna ponovembrová vláda na Slovensku nečelila takým mohutným prejavom občianskej nespokojnosti. Beňová nemala námietky proti pôvodnému "vyváženému" textu uznesenia. Ten vychádzal zo správy kontrolnej misie EP, ktorá v marci navštívila Slovensko. Tvrdí, že pod tlakom iných politických frakcií boli do textu zakomponované ďalšie body, s ktorými nemohla súhlasiť. Upozornila na nesprávnosť zmienky, že na Slovensku sú regionálne médiá vlastnené regionálnymi politikmi cez nastrčené osoby. Nepáčili sa jej ani náznaky, že na základe infozákona sa mohli k ďalším osobám dostať informácie o tom, na čom pracuje Ján Kuciak. "S čím ale vôbec nemôžem súhlasiť je to, že prokuratúra a prokurátori sú politicky dosadzovaní. Slovensko má ako jedna z mála krajín voľbu generálneho prokurátora priamo v parlamente, a to dokonca tajnou voľbou. Neviem si predstaviť legitímnejšiu voľbu," povedala Beňová. Jej stranícky kolega Boris Zala (Smer-SD; S&D) konštatoval, že uznesenie má dve stránky. Na jednej strane odsúdilo atmosféru, ktorá mohla viesť k vražde dvoch mladých ľudí, čo však EP vníma aj v súvislosti s vlaňajším atentátom na maltskú novinárku a so situáciou v ďalších krajinách, kde je ohrozená investigatívna žurnalistika. "Na druhej strane rezolúcia pozitívne vníma, že občiansky vzdor na Slovensku je kultivovaný a že mieri na konkrétne veci, ako je boj s korupciou a s organizovaným zločinom," spresnil Zala. Dodal, že socialisti z EP niektoré veci v texte uznesenia pripomienkovali, lebo nesúhlasia s politizáciu voľby generálneho prokurátora a prokurátorov na Slovensku. Zároveň vyjadril nádej, že aj táto rezolúcia prispeje k ďalšiemu vyjasneniu pomerov na Slovensku. Richard Sulík (SaS) z frakcie konzervatívcov a reformistov (ECR) povedal, že hlasoval za uznesenie, ktoré považuje za "smutnú, ale pravdivú vizitku Ficových vlád", lebo sa v ňom uvádza, že SR nedosiahla pokrok v posilňovaní boja proti korupcii. Postoj EP podľa neho znamená, že spolu s objasnením dvojnásobnej vraždy treba vyšetriť aj korupčné politické prepojenia, ktoré Ján Kuciak odhalil. Pri vyšetrovaní by malo Slovensko aktívne spolupracovať aj s Európskym úradom pre boj proti podvodom (OLAF) a Europolom, dodal. Eduard Kukan (nezávislý) zo skupiny EPP konštatoval, že "lupa" EP namierená na Slovensko bude teraz dôkladnejšia. "Uznesenie poukázalo na hlboké systémové problémy, s ktorými zápasí Slovensko pri čerpaní európskych dotácií. Vyzývame preto európske vyšetrovacie orgány, aby boli všetky podozrenia korupcie pri rozdeľovaní európskych fondov a dotácii náležite prešetrené," uviedol. József Nagy (Most-Híd) z EPP odkázal, že uznesenie pre Slovensko "nie je žiadna sláva". Slovenská politická scéna preukázala sebareflexiu odstúpením premiéra a vytvorením novej vlády, k čomu napríklad nedošlo na Malte po vražde novinárky.


Taliban považuje najnovšie rozhovory s USA za rozhodujúce

Taliban sa chystá na posledné kolo rokovaní.

ISLAMABAD. Hovorca Talibanu v nedeľu vyhlásil, že siedme a zároveň posledné kolo mierových rokovaní so Spojenými štátmi je rozhodujúce. Predstavitelia militantnej organizácie rokujú v nedeľu s vyslancom USA pre afganský mierový proces Zalmayom Khalilzadom v blízkovýchodnom Katare, kde má Taliban svoje oficiálne politické sídlo. Hovorca Suhajl Šáhín povedal pre agentúru AP, že obe strany dúfajú v konkrétne výsledky vo svojom úsilí dosiahnuť konečnú dohodu. Tá by sa mala týkať aj eventuálneho stiahnutia vyše 20.000 vojakov USA a NATO z Afganistanu, čím by sa skončila najdlhšie trvajúca vojna, akú kedy Spojené štáty viedli. Dohoda by zároveň dala záruky, že Afganistan už viac nebude bezpečným útočiskom pre teroristov, podnikajúcich z jeho územia teroristické útoky. Rozhovory v katarskej Dauhe sa začali túto sobotu a očakáva sa, že sa skončia až niekedy v priebehu budúceho týždňa. USA by chceli konečnú dohodu dosiahnuť do 1. septembra.


ČR: Súd v kauze pádu mosta v Studénke zbavil viny všetkých 10 obžalovaných

Súd rozhodoval o jednom z najväčších železničných nešťastí v dejinách Českej republiky.

PRAHA. Zbavením viny všetkých desiatich obžalovaných sa skončilo v stredu na Okresnom súde v Novom Jičíne hlavné pojednávanie v kauze jedného z najväčších železničných nešťastí v dejinách Českej republiky. Nešťastie sa stalo 8. augusta 2008 v Studénke na hlavnom železničnom koridore medzi Ostravou a Olomoucom, keď pred idúci medzinárodný rýchlik spadol rekonštruovaný most, pripomína spravodajský server Novinky.cz.  Pri nehode zahynulo osem ľudí, ďalších 95 cestujúcich bolo zranených, z toho deväť veľmi ťažko. Na lavicu obžalovaných sa posadilo desať osôb, ktorým hrozilo za všeobecné ohrozenie väzenie od troch do šiestich rokov. Súd rozhodol už po druhý raz. Kauzu musel opäť vyhodnotiť, pretože mu to nariadil odvolací krajský súd. Výsledok je teraz úplne rovnaký - podľa súdu sa nepodarilo u jednotlivých obžalovaných preukázať konkrétny trestný čin. Obžalovaní boli traja pracovníci generálneho dodávateľa stavby, spoločnosti ODS - Dopravné stavby Ostrava (v súčasnosti Eurovia), päť pracovníkov subdodávateľa - firmy Bögl & Krýsl, jeden zamestnanec Správy ciest Moravskosliezskeho kraja, ktorá na stavbu dohliadala, a jedna samostatne zárobkovo činná osoba, ktorá pracovala pre subdodávateľa.


Nepriatelia v Jemene sa predbežne dohodli na odchode z Hudajdy

Stiahnutie sa z Hudajdy je súčasťou dohody o prímerí.

AMMÁN. Strany ozbrojeného konfliktu v Jemene sa dohodli na predbežnom kompromise v spore okolo plánovaného odsunu svojich síl zo strategicky dôležitého prístavného mesta Hudajda. Informovala o tom vo štvrtok agentúra AP s odvolaním sa na hovorcu OSN Stéphana Dujarrica. Má ísť o súčasť dohody dosiahnutej vlani v decembri na mierových rozhovoroch vo Švédsku. Na predbežnom kompromise sa dohodli zástupcovia medzinárodne podporovanej vlády a šiitských povstalcov - nazývaných húsíovia - počas rokovaní, ktoré sprostredkovala OSN v dňoch 3.-6. februára na palube lode organizácie kotviacej v prístave v Hudajde. Šéf pozorovateľskej misie OSN v Jemene Michael Lollesgaard "predložil návrh, ktorý sa v zásade ukázal ako prijateľný... až do ďalších konzultácií oboch strán s ich príslušnými lídrami," uviedol Dujarric. Dodal, že experti OSN očakávajú, že bojujúce stany sa v priebehu nasledujúceho týždňa opäť zídu s cieľom dohodnúť posledné podrobnosti stiahnutia sa z Hudajdy. Na prímerí v Hudajde sa dohodli zástupcovia znepriatelených strán počas mierových rokovaní, ktoré sa pod záštitou OSN konali koncom roka vo Švédsku. Vstúpilo do platnosti 18. decembra. Hudajda - ležiaca v západnej časti Jemenu - je strategicky dôležitá, pretože cez tamojší prístav prúdi do krajiny približne 80 percent dovezeného tovaru. Koalícia pod vedením Saudskej Arábie začala v júni veľkú ofenzívu zameranú na dobytie polmiliónovej Hudajdy, ktorú koncom roka 2014 ovládli húsíovia. Vojna medzi šiitskými povstalcami a vojakmi vernými jemenskému prezidentovi Abdovi Rabbuhovi Mansúrovi Hádímu sa vystupňovala v roku 2015, keď najvyšší štátny predstaviteľ ušiel do saudskoarabského exilu a vojensky začala v Jemene zasahovať koalícia pod vedením Saudskoarabov.


Polícia zastavila trestné stíhanie v prípade zmiznutého národného pokladu

BRATISLAVA. Polícia zastavila trestné stíhanie v prípade zmiznutého zlata z národného pokladu. Zbierku zorganizovala približne pred 25 rokmi Matica slovenská. Informuje o tom RTVS na svojej facebookovej stránke. "V predmetnej veci bolo trestné stíhanie dňa 6. novembra minulého roka zastavené z dôvodu, že vyšetrovaný skutok nie je trestným činom a nie je dôvod na postúpenie veci. Vec je právoplatná," uviedla pre RTVS hovorkyňa krajskej polície v Žiline Jana Baloghová. RTVS uvádza, že na národný poklad sa Slováci skladali v rokoch 1993 až 1996. V peniazoch, zlate a cennostiach sa malo vyzbierať približne milión eur. O viac ako 800-tisíc z finančnej zbierky však Matica údajne prišla, keď investovala do Podielového družstva Slovenské investície, ktoré skrachovalo. Na nezrovnalosti v nepeňažnej časti upozornil vlani vtedajší predseda Matice slovenskej Marián Tkáč, podľa ktorého malo v zbierke chýbať niekoľko desiatok zlatých predmetov.


Katar kúpi od Talianov sedem bojových lodí

Taliani dodajú lode spolu so servisom na pätnásť rokov od doručenia za päť miliárd eur.

DOHA. Katar kúpi od Talianska sedem bojových lodí za päť miliárd eur. Uviedol to v stredu šéf zahraničia Kataru šejk Muhammad bin Abdar Rahmán Sanie. Informovala o tom agentúra Reuters. S talianskym rezortným kolegom Angelinom Alfanom v Dohe tiež diskutovali o ukončení sporu s arabskými krajinami. "S potešením oznamujem dohodu medzi Talianskom a Námornými silami Kataru o kúpe siedmich bojových plavidiel vrámci spoločnej vojenskej spolupráce," povedal šejk Muhammad. Talianska štátna lodiarska firma Fincantieri uviedla, že dodá štyri vojnové lode, dve podporné plavidlá a dokovaciu stanicu pre obojživelné plošiny, spolu so servisom po dobu pätnástich rokov od doručenia.


AKTUALIZOVANÉ O 12:20Rosberga môže v Mercedese nahradiť muž, ktorý v kariére bodoval iba raz

Cítim sa byť pripravený, tvrdí talentovaný jazdec.

MNÍCHOV. Nemecký jazdec F1 Pascal Wehrlein je pripravený zaujať miesto v kokpite Mercedesu po krajanovi Nicovi Rosbergovi, ktorý sa po zisku titulu majstra sveta rozhodol ukončiť kariéru. Dvadsaťdvaročný Wehrlein má za sebou premiérovú sezónu v efjednotke, v ktorej ako pilot Manoru dokázal bodovať za desiate miesto na VC Rakúska. "Jedna sezóna vo Formule 1 nie je veľa, ale verím si a cítim sa byť pripravený pre tento džob," citovala agentúra DPA jeho slová. Talentovaný nemecký jazdec si na slávnostnom odovzdávaní cien magazínu Autosport v Londýne prevzal ocenenie Nováčik roka. Wehrlein bol členom juniorského programu Mercedesu a spolu s Fernandom Alonsom sú považovaní za hlavných kandidátov na uvoľnené miesto po Rosbergovi. Spomína sa však aj  Fín Valtteri Bottas. "Do prvých testov vo februári, keď už bude pripravené nové auto, chceme mať, pochopiteľne, zaplnené prázdne miesto. Môžem vás však uistiť, že sa to stane skôr, pretože ktokoľvek to bude, potrebuje trénovať na simulátore. Podľa mňa by sme to mali vyriešiť do konca roka," povedal pre BBC nevýkonný prezident Mercedesu Niki Lauda.  Šéf tímu Toto Wolff vyhlásil, že existujú tri smery, ako sa uberať pri hľadaní nového jazdca. "Môžeme mať v tíme jednotku a dvojku, podobne ako Ferrari v časoch Michaela Schumachera a Felipeho Massu. Vezmeme jazdca, ktorý by zbieral body do súťaže konštruktérov. Druhý spôsob je, že prijmeme niekoho z našich juniorov, Estebana Ocona alebo Pascala Wehrleina. Koniec koncov, aj v iných tímoch stavili na túto kartu v podobe Maxa Verstappena (Red Bull) či Stoffela Vandoorna (McLaren). Tretia cesta je získať ďalšieho top jazdca, to sa mi však pozdáva najmenej," uviedol Wolff pre Gazzetta dello Sport.


Bratislava začína prvýkrát vo svojej histórii triediť bioodpad

OLO už zadarmo rozváža  hnedé zberné nádoby a kompostéry na bioodpad domácnostiam, ktoré o ne požiadali.

BRATISLAVA. Len počas prvého dňa odvozu bioodpadu spoločnosť Odvoz a likvidácia odpadu (OLO) vyviezla do kompostárne viac ako 1,4 tony odpadu zo záhrad bratislavských domácností v rodinných domoch. „Prvé odvozy biologicky rozložiteľného odpadu z hnedých nádob zatiaľ ukazujú, že obyvatelia sa tento druh odpadu snažia poctivo triediť. Veríme, že sa o to budú snažiť aj naďalej,“ povedala Beáta Humeniková, hovorkyňa spoločnosti OLO. Od začiatku roku 2017 sú mestá a obce na Slovensku povinné zabezpečiť pre svojich občanov triedenie aj biologicky rozložiteľného komunálneho odpadu. Keďže Bratislava a Košice komunálny odpad neskládkujú, ale spaľujú a využívajú ho na výrobu tepla a elektriny, sú povinné zabezpečiť len triedenie bioodpadu zo záhrad pri rodinných domoch. Na tento účel poskytujú mestá domácnostiam v rodinných domoch buď kompostéry, alebo zberné nádoby. V Bratislave poskytuje kompostéry a zberné nádoby domácnostiach firma OLO zadarmo na základe žiadosti. Tú Bratislavčania nájdu na stránke mesta. Po jej vyplnení a odoslaní na oddelenie miestnych daní, poplatkov a licencií im OLO dodá buď hnedú zbernú nádobu, alebo kompostér – podľa želania zapojenej domácnosti. Vyplniť Žiadosť o zapojenie sa do systému zberu odpadu zo záhrad. Tlačivo je dostupné na stránke mesta www.bratislava.sk. Zaslať vyplnenú žiadosť na Oddelení miestnych daní, poplatkov a licencií magistrátu na Blagoevovej 9 (P. O. BOX 76, 850 05 Bratislava 55). Po jej administratívnom spracovaní na magistráte, OLO dodá domácnosti buď zbernú nádobu na bioodpad alebo kompostér. Zber bioodpadu vykonáva OLO minimálne jeden krát za dva týždne od marca do novembra. Informácia o dni odvozu sa nachádza na nálepke prilepenej na dodanej zbernej nádobe. Magistrát odhaduje, že v Bratislave by sa do systému zberu odpadu zo záhrad malo zapojiť približne 21-tisíc domácností v rodinných domoch. Tie ročne vyprodukujú vyše päťtisíc ton biologicky rozložiteľného odpadu. Doteraz sa však do systému zapojilo približne len sedemtisíc domácností. Z nich vyše dvetisíc uviedlo, že likvidáciu biodpadu zo svojich záhrad už majú vyriešenú, a teda nepožiadali ani o kompostér, ani o zbernú nádobu. „Žiadosti stále prichádzajú. Naďalej totiž apelujeme na domácnosti, ktorých sa to týka, aby si splnili svoju povinnosť a zapojili sa do systému zberu odpadu zo záhrad,“ ozrejmila Iveta Kešeľáková z oddelenia komunikácie a marketingu bratislavského magistrátu. Domácnostiam, ktoré sa nestihli prihlásiť do konca januára 2017, teda nehrozia žiadne pokuty. Musia však rátať s tým, že OLO im nádoby na bioodpad doručí neskôr. Do 15. marca evidovalo OLO 3664 žiadostí o dodanie hnedej zbernej nádoby a 1055 žiadostí o dodanie kompostéra. K danému dátumu spoločnosť rozviezla okolo 1500 zberných nádob. Zatiaľ je najväčší záujem o 120-litrové zberné nádoby. Ak má však domácnosť väčšiu záhradu, môže požiadať aj o 240-litrovú nádobu. „Samotnej distribúcii hnedých nádob a kompostérov obyvateľom predchádza zdĺhavý administratívny proces, od samotného spracovania žiadosti na magistráte hlavného mesta cez jej zaevidovanie až po zaslanie žiadosti na vybavenie do OLO. Preto touto cestou prosíme obyvateľov o trpezlivosť pri dodávaní nádob aj kompostérov,“ uviedla Humeniková. OLO rozváža zberné nádoby od pondelka do soboty od 6.00 do 18.00 h. Počas týždňa jedným vozidlom a počas víkendov štyrmi. Do jedného vozidla sa zmestí 24 zberných nádob. S distribúciou kompostérov začala spoločnosť v sobotu 18. marca. Tie rozvážajú len počas víkendov, v sobotu od 7.00 do 18.00 h a v nedeľu od 7.00 do 16.00 h. Obyvatelia sa môžu rozhodnúť pre jednu z troch veľkostí kompostéra – 400-litrového, 620-litrového a 1000-litrového. Spolu s kompostérom dostáva domácnosť aj manuál na jeho zloženie a brožúrku o kompostovaní. V prípade záujmu si môžu obyvatelia vyzdvihnúť zbernú nádobu či kompostér priamo v spoločnosti OLO na Ivánskej ceste 22. Treba sa však vopred dohodnúť na termíne a čase prevzatia. S odvozom bioodpadu z hnedých nádob OLO začalo skôr, ako pôvodne plánovalo, a prvý zber urobilo už 13. marca. V prvom týždni firma vyvážala odpad zo všetkých zapojených domácností. Od 20. marca odváža bioodpad podľa platného harmonogramu jedenkrát za 14 dní. „Informáciu o tom, v ktorý deň sa vykonáva odvoz odpadu z hnedej nádoby, nájdu obyvatelia na nálepke, ktorú dostávajú spolu s nádobami,“ uviedla Humeniková. Pri vyprázdňovaní hnedých nádob zamestnanci OLO kontrolujú najmä to, či je v nich len biologicky rozložiteľný odpad zo záhrad, ktorý do nich patrí. „V prípade, že nádoba bude obsahovať odpad, ktorý do nej nepatrí, naši zamestnanci ju nevyprázdnia,“ ozrejmila Humeniková. Ľudia môžu do nádoby na bioodpad vhadzovať kvety, štiepky, piliny, pokosenú trávu, konáre, lístie, zvyšky po zbere ovocia a zeleniny, zhnité ovocie aj burinu. Avšak odpady z domácnosti živočíšneho pôvodu ako napríklad mliečne a mäsové výrobky do nej nepatria. Tie budú mať aj naďalej svoje miesto v čiernych nádobách na zmesový odpad. OLO odváža bioodpad zo záhrad do kompostárne v blízkosti Bratislavy. Tam ho ďalej spracujú na kompost. Mesto zatiaľ neuvažuje nad zavedením pokút pre tých, ktorí bioodpad budú aj naďalej vyhadzovať do čiernych nádob na komunálny odpad. „Ide nám o to, aby sa ľudia s týmto opatrením zžili a uvedomovali si, že takýto zber je potrebný a priaznivý k životnému prostrediu,“ ozrejmila Kešeľáková. Všetky náklady na kompostér alebo hnedú zbernú nádobu a s tým súvisiaci odvoz bioodpadu zo záhrad sú hradené z miestneho poplatku za komunálne odpady a drobné stavebné odpady. Bratislavská domácnosť v rodinnom dome zaplatí mesačne za komunálny odpad v priemere 9,5 eur. Koľko peňazí bude stáť firmu OLO nákup a distribúcia zberných nádob a kompostérov, ako aj ich vyprázdňovanie, ešte určiť nevie, pretože zatiaľ netuší, koľko domácností nakoniec o zbernú nádobu alebo kompostér požiada. „Tieto náklady budeme vedieť vyčísliť najskôr možno koncom roka 2017,“ ozrejmila Humeniková. OLO v Bratislave každoročne odvezie okolo 160-tisíc ton odpadu. Z toho okolo 115-tisíc ton tvorí komunálny zmesový odpad. Ten putuje do spaľovne, kde sa z neho vyrobí elektrická energia. Tá pokryje ročnú spotrebu približne 22-tisíc domácností. Bratislavčania vyseparujú ročne takmer osemtisíc ton papiera a lepenky, 4,4 tisíca ton plastov a 5,6 tony skla. Vyseparovaný odpad však tvorí menej než 30 percent celkového komunálneho odpadu. To znamená, že Bratislava má v triedení odpadu rezervy. Na porovnanie, škandinávske krajiny, Nemecko či Rakúsko separujú až okolo 90 percent odpadu. „Väčšina odpadu zo slovenských domácností končí v zmesovom komunálnom odpade, pritom vytriediť sa dá až 90 percent,“ povedala Janka Ružická z občianskeho združenia EKOrast.


Deti na internet bez dozoru nepúšťajte

Erotika, násilie, vulgarizmy a šikanovanie. Na internete deti nenájdu len milé fotografie mačiatok a podklady na učenie.

Každý tretí používateľ internetu ešte nedovŕšil 18 rokov a každé tretie dieťa sa v online svete už stretlo so šikanovaním. Prieskum spoločnosti McAfee už pred pár rokmi odhalil, že pornografia nie je hlavným rizikom v detskom online svete. Pornografické stránky ako strašiak nevhodného obsahu sú len zlomkom z toho, čo dieťaťu hrozí na internete. Podľa analýzy spoločnosti Kaspersky tvoria erotické stránky len približne 15 percent blokovaného obsahu. Pritom práve prístup k nim sa dá pomerne efektívne zamedziť s pomocou vstavaných nástrojov priamo v počítačových a mobilných systémoch. Zvážte, koľko času by vaše dieťa malo stráviť pred obrazovkou počítača alebo tabletu. Malé deti s tabletom vydržia pokojne aj celý deň - dokonalá pestúnka pre unavených rodičov im v takom veľkom množstve nemôže prospievať. Nastavte si jasné pravidlá, koľko hodín bude vyčlenených na zábavu. Navyše tým najmenším povoľte len aplikácie, pri ktorých dokážete účinne filtrovať nevhodný obsah. Ani youtube totiž nie je nevinný a aj jeho špeciálna verzia pre deti je plná kontroverzného obsahu. Vekové obmedzenie by malo platiť aj pre obsah, ako sú filmy, hudba a knihy. Stiahnutiu nejakého filmu úplne nezabránite, ale pre online filmotéky typu Netflix nevhodný obsah obmedzíte jednoducho v nastaveniach. Tak ako malé dieťa nepustíte bez dozoru do mesta, nemali by ste ho nechať ani na internete. Či už sa bavíme o sociálnych sieťach, rôznych fórach, alebo komunikačných aplikáciách, rodič by tu mal mať prehľad. Nemusíte však svojim deťom stáť rovno za chrbtom. Úplne stačí, ak s nimi budete na danej sociálnej sieti v kontakte a v prípade potreby budete mať prístup k ich účtu. No predtým, ako im vôbec vytvoríte účet, si overte vekové obmedzenie. Napríklad facebook je určený len pre osoby staršie ako 13 rokov a na služby typu Vine alebo Tumblr by mali zavítať až po dosiahnutí 18 rokov. Ak sa nakoniec dohodnete na prístupe do sociálnych sietí, tak deťom zrozumiteľne ozrejmite všetky zásady, ktoré musia dodržiavať. Hranica medzi obmedzovaním a slobodou je totiž veľmi tenká. Napríklad zablokovanie aplikácie fotoaparátu v smartfóne vám zabezpečí, že dieťa nikomu nepošle svoje fotografie. Zároveň však výrazne degraduje možnosti zariadenia, ktoré by mohlo byť využité napríklad na rýchle robenie poznámok v škole. Smartfóny a tablety od Applu sú síce drahé, no majú v sebe integrovaný silný nástroj na obmedzovanie nevhodného obsahu. Stačí prejsť do nastavení, kde nájdete záložku úpravy obmedzení. Môžete zamedziť prístup k všetkým dôležitým aplikáciám od videohovorov cez aplikáciu fotoaparátu alebo prenos súborov. Vďaka týmto nastaveniam sa žiadne fotografie nedostanú do nesprávnych rúk. Blokovať môžete kompletný prístup na internetové stránky, prípadne len na tie, ktoré budú vyhovovať nastavenému veku dieťaťa. To isté platí aj pre hudbu, filmy a knihy. Zobrazí sa len taký obsah, aký povolíte. Tento systém blokovania dieťa nedokáže zrušiť, ak nepozná vaše heslo. Pri zariadeniach so systémom Android je situácia horšia a líši sa v závislosti od konkrétneho výrobcu a modelu. Jednotný komplexný systém neexistuje, väčšinu vecí musíte nastaviť pre konkrétne časti systému a aplikácie. Aj v prípade technologicky zručného rodiča je vhodné poobzerať sa po špecializovaných aplikáciách. Napríklad Eset ponúka špecializované riešenie pre Android, ktoré je v základnej verzii zadarmo. Chráni deti pred nevhodnými aplikáciami, umožňuje nastaviť časové obmedzenia na zábavu a rodičov informuje základnou štatistikou. Za ročný poplatok môžete filtrovať nevhodné internetové stránky, sledovať polohu zariadenia či zasielať deťom priame správy. Klasický počítač alebo notebook sa kontroluje výrazne ťažšie. Kvôli jeho otvorenosti je totiž veľa možností, ako obísť akékoľvek obmedzenia. Pre menšie deti ale postačí aj základ, ktorý ponúkajú systémy od Microsoftu (Nastavenia – Kontá – Rodina a ostatní ľudia) a Apple (Systémové nastavenia – Rodičovská ochrana). Zobrazia vám deťmi navštívené stránky, používané aplikácie a aj čas strávený na počítači. Obmedzenia na aplikácie sa bohužiaľ vzťahujú len na tie z oficiálneho obchodu a napríklad prehliadač Chrome neovládnete vôbec. Cenovo dostupnú ochranu nájdete aj pri poskytovateľoch internetového pripojenia, napríklad Telekom za malý mesačný poplatok poskytuje komplexné riešenie Magio Internet Security a UPC má svoj SmartGuard.


Géniovia aj legendy. Osobnosti chvália Djokoviča s Federerom

Online prenos

Fotogaléria

Reakcia Hrbatého

Ohlasy médií

Ohlasy osobností

Djokovič

Federer

O tenistoch hovoria po wimbledonskom finále v superlatívoch.

BRATISLAVA. Tenisoví géniovia či hrajúce legendy kurtov. Superlatívy a slová uznania na výkony Novaka Djokoviča a Rogera Federera vo finále 133. ročníka Wimbledonu nemali konca-kraja. Novak zdolal Rogera v päťsetovej bitke, ktorá trvala bezmála 5 hodín a meno víťaza priniesol až dodatkový tajbrejk za stavu 12:12, ktorý sa v mužskej dvojhre na londýnskej tráve hral po prvý raz. "Úžasné finále, gratulácia Nolemu aj Rogerovi! Dosiahli ste najvyššiu úroveň tejto hry. Bol to napínavý súboj dvoch šampiónov na tráve, ktorí nemajú na tomto povrchu konkurenciu. Ďakujem za urputný, ale aj férový boj," zložil poklonu obom finalistom legendárny Austrálčan Rod Laver. Srbské médiá rovnako vyzdvihujú oboch tenistov, ale o čosi viac, logicky, svojho hráča. "Roger Federer je wimbedonský rekordér, ale súčasný vladár na londýnskej tráve sa volá Novak Djokovič," zareagoval portál B92.net. Na zdôraznenie napísaného ešte doplnil: "Novak vyhral štyrikrát Wimbledon z posledných šiestich ročníkov a päťkrát z deviatich. Je oprávnene kráľom trávy." Priamo v hľadisku centrálneho dvorca si okrem Lavera či členov britskej kráľovskej rodiny pozreli strhujúce finále aj ďalší niekdajší miestni šampióni Švéd Stefan Edberg a Nemec Boris Becker. Trojnásobný víťaz Becker, ktorý bol v minulosti aj členom trénerského štábu Novaka Djokoviča, o úspešnom obhajcovi tituli na twitteri napísal: "Keď vtrhol na tenisovú párty, ktorá dovtedy patrila Rogerovi a Rafovi, musel sa toho veľa naučiť. Teraz po zisku 16. grandslamového titulu azda už nik nepochybuje o veľkosti Novaka Djokoviča." Aj ďalší niekdajší tenisový šampión Brazílčan Gustano Kuerten sa po zhliadnutí veľkého finále nebránil použiť superlatívy. "Aký pozoruhodný zápas v podaní dvoch legiend a géniov tenisu. Veľká gratulácia obom," odkázal trojnásobný šampión Roland Garros. "Nole, paráda! Tak už sú štyria s minimálne piatimi wimbledonskými titulmi v otvorenej ére," reagoval Američan Brad Gilbert. Uznávaný tréner a tenisový odborník reagoval na fakt, že Djokovič sa piatym triumfom dotiahol na Švéda Björna Borga a ďalej môže poľovať na Američana Peta Samprasa (7 titulov) a Rogera Federera (8). Slová uznania pridala aj ženská wimbledonská šampiónka z roku 1997 Martina Hingisová. "Potlesk v stoji pre oboch finalistov! Je to radosť, ale aj privilégium pozerať sa na takýto zápas," uznala 38-ročná košická rodáčka. Djokovič a Federer majú veľa priaznivcov aj medzi zástupcami iných športov. Srbský basketbalista Bogdan Bogdanovič si na sociálnej sieti dovolil vzletné prirovnanie. "Woow, Nole! Si motivácia aj inšpirácia. A zároveň tenisový Michael Jordan," napísal hráč Sacramenta v NBA. Gratulačný status "zavesil" aj španielsky basketbalista Pau Gasol. "Ďakujem Nole a Roger! Ponúkli ste nám viac ako len tenisový zápas." Nemecký futbalista v službách Realu Madrid Toni Kroos bol stručný, ale výstižný. "Klobúky dolu, Nole a Roger." Podľa niekdajšieho britského tenistu Grega Rusedského sa Djokovič piatym titulom definitívne zaradil medzi wimbledonských velikánov. "Na Wimbledone už je medzi najväčšími, Nole však má aj 16 grandslamových titulov a čochvíľa ich bude mať sedemnásť. Väčšieho favorita na nadchádzajúcom US Open nevidím," napísal 45-ročný, kedysi skvele podávajúci ľavák.


Túžba po dieťati je z roka na rok väčšia, hovorí Hantuchová

Tridsaťtriročná slovenská tenistka Daniela Hantuchová sa v tejto sezóne v rebríčku WTA prepadla z 83. až na 226. miesto, ale chuť do tenisu má rovnakú, ako keď bola kedysi svetovou päťkou.

Aká bola pre vás sezóna 2016? Ako ju hodnotíte? „Každý turnaj a každý zápas už beriem ako bonus. Určite ju nehodnotím podľa toho, aký mám rebríček, ale čo nové som sa naučila - hlavne o sebe. Toho je veľmi veľa, takže som vďačná aj za túto sezónu." Z vašej generácie už nezostalo v kolotoči WTA veľa hráčok - sestry Williamsové, Vinciová, Schiavoneová a zopár ďalších. Čo vás ešte drží na kurte? „Láska k tenisu. Stále ma napĺňa a baví. Dokonca viac, ako keď som bola v top 10. Konečne si to užívam tak, ako keď som bola mladá. A či som v renkingu dvestá, päťstá alebo dvadsiata, vôbec to neriešim. Keď to už tak jedného dňa nebude, vtedy skončím. Ale kým som relatívne zdravá, tak prečo prestať s niečím, čo mi robí stále radosť?" Stále máte chuť do prípravy ako kedysi? „Chuť je ešte väčšia, hlavne v tréningoch a príprave. S cestovaním je to už horšie. Tým, že mám veľa natrénované z mladosti a skúsenosti s tým, čo mi vyhovuje a čo nie, tak mám pocit, že robím veci oveľa lepšie ako pred desiatimi rokmi. Už viem rýchlejšie akceptovať veci, prehry a zároveň vylúčiť to nepotrebné. Jednoducho páči sa mi byť už aj sebe samej trénerkou a s nadhľadom si povedať - tak toto bola hlúposť alebo naopak - to bolo super. Myslím si, že sa o sebe učím viac ako kedykoľvek predtým. A veľmi si užívam túto časť kariéry, keď už nemusím nikomu nič dokazovať a naozaj si to môžem vychutnávať. Mám veľké šťastie, že finančne nemusím nič riešiť a môžem si hrať len pre radosť. Dá mi to veľmi veľa do života po tenise. Nemyslela som si, že budem hrať tak dlho." - V januári 2003 sa dostala na 5. miesto svetového rebríčka, v sezóne 2007 sa vrátila do top 10 - Vyhrala 7 turnajov WTA v dvojhre a 9 turnajov vo štvorhre - So štyrmi rôznymi partnermi vyhrala všetky grandslamové turnaje v miešanej štvorhre - Tím Slovenska potiahla k prvenstvu v Pohári federácie 2002, s Dominikom Hrbatým triumfovala v Hopmanovom pohári 2005 - V kariére zarobila 10,4 milióna dolárov Spolupracujete ešte s Carlosom Rodriguezom, bývalým trénerom Justine Heninovej a Na Li? „Nie. S Carlosom sme prestali hneď po tohtoročnom Australian Open, keďže vôbec nemohol cestovať. Samozrejme, vždy je čo zlepšovať a tréner vám dá nadhľad, ukáže veci, ktoré sama nevidím. Určite však už nepotrebujem niekoho nastálo. Po osemnástich rokoch na okruhu WTA by som už aj sama mala vedieť, čo treba robiť." Ako sa zmenil tenis za ten čas, čo sa pohybujete na turnajoch? Aká je dnešná mladá generácia hráčok v porovnaní s vašou? „Fú, tenis sa zmenil neuveriteľne. Hlavne sa všetko zrýchlilo, výmeny na dvorci sú kratšie, no intenzívnejšie. Prvých dvesto tenistiek hrá na rovnakej úrovni, čo je najväčší rozdiel. Pred osemnástimi rokmi bola top 10 oveľa silnejšia, čo sa týka kvality hráčok, ale zvyšok, povedzme od päťdesiatky nižšie, bola už slabšia úroveň. Pravdupovediac, v prvých kolách sme sa niekedy len rozohrávali. Preto som hrala aj štvorhry a mixy, aby som si to sťažila. Dnes, keď nie je hráčka pripravená od prvého kola v kvalifikácii, tak ide domov veľmi rýchlo. Teraz tenistka na 200. mieste hrá rovnakú úroveň a kvalifikácie sú niekedy ešte ťažšie, lebo hráčky sú hladnejšie po víťazstvách." Slovenská jednotka Dominika Cibulková v októbri triumfovala na Turnaji majsteriek. Čo jej môže dať tento úspech do ďalšej kariéry? „Je to skvelý úspech, Dominike to dá veľa sebavedomia do ďalších zápasov a turnajov. To, ako dokázala zvládnuť únavu po turnaji v Linzi a vyburcovala sa k výborným výkonom v Singapure - klobúk dole. Predviedla fantastický tenis." Na You Tube je video z meditácie bývalého španielskeho tenistu Pepeho Imaza, na ktorej ste sa zúčastnili okrem iných aj s Novakom Djokovičom, donedávna ešte svetovou jednotkou. Čo vám dávajú tieto meditácie? „Pepeho poznám cez môjho bývalého trénera. Meditácie a tieto veci s ním nerobím, v tom čase som bola v Marbelle, a tým, že sa dobre poznám s Novakom a jeho mladším bratom, tak ma poprosili, či by som neprišla. Aj sme si párkrát zahrali, čo bolo skvelé - hrať s najlepším tenistom." Konečne si to užívam tak, ako keď som bola mladá. A či som v renkingu dvestá, päťstá alebo dvadsiata, vôbec to neriešim. Keď to už tak jedného dňa nebude, vtedy skončím. Ale kým som relatívne zdravá, tak prečo prestať s niečím, čo mi robí stále radosť? Na sociálnej sieti píšete, že ste rozbehli svoj biznis so značkou D-one. Chcete sa aj po skončení kariéry venovať podnikaniu?  „Veľmi sa teším z toho, ako všetko vychádza. Presne do roka som bola schopná vyrobiť to, čo som si vysnívala. Dlhé roky ma oslovovali rôzne firmy so zdravými tyčinkami a podobnými produktmi. Ako športovkyni mi je to veľmi blízke tým, že o zdravie a zdravý životný štýl sa starám celý život. A tak som si povedala - prečo nespraviť niečo vlastné, do čoho budem môcť dať všetky svoje skúsenosti zo športovania, cestovania, zdravej stravy? Bola to obrovská výzva. Je za tým veľmi veľa roboty. Musím sa poďakovať chalanom z Maxsportu za ich profesionalitu a pracovitosť a za to, že dnes už máme na stole vlastný produkt D-one." O čo ide? „Sú to zdravé bonbóny, ktoré obsahujú všetko, čo telo potrebuje na doplnenie energie. Na začiatok sme vyrobili štyri rôzne príchute, ktoré budeme postupne pridávať. Takisto aj veľkosť. Na začiatok sú to 35-gramové balenia plus menšie 12-gramové ku káve alebo k čaju, taká minipochúťka po obede alebo po večeri. Od januára budeme pripravení ich zasielať po celej Európe. Sama som zvedavá na ohlas od zákazníkov, pretože tak ako v tenise, vždy je čo sa učiť." Aké máte tenisové ciele v roku 2017? Podľa čoho si vyberáte kalendár turnajov? „Chcem si užívať tenis a mať z neho radosť. Turnaje si budem vyberať podľa toho, na ktoré miesta sa teším a kde chcem hrať." V poslednom rozhovore pre SME z Austrálie ste sa vyjadrili, že čím dlhšie hráte, tým viac myslíte na deti, na úlohu matky. Je táto túžba väčšia ako vlani? „Samozrejme, táto túžba rastie z roka na rok viac a viac. Už sa veľmi teším aj na túto časť môjho života." Tento text ste mohli čítať vďaka tomu, že platíte za obsah. Vážime si to.


Holandsko vyhostilo dvoch pracovníkov iránskeho veľvyslanectva

K vyhosteniu pracovníkov malo dôjsť už pred dvoma mesiacmi.

AMSTERDAM. Holandsko vyhostilo bez udania dôvodu dvoch pracovníkov iránskeho veľvyslanectva. Informovala o tom v piatok agentúra Reuters s odvolaním sa na vyhlásenie holandskej tajnej služby AIVD. "Potvrdzujeme, že Holandsko vyhostilo dve osoby akreditované na iránskom veľvyslanectve. Ďalšie informácie poskytovať nebudeme," uviedol hovorca AIVD. Nemenovaný predstaviteľ vlády bližšie nešpecifikovanej európskej krajiny a zdroj z prostredia západných spravodajských služieb uviedli pre Reuters, že k vyhosteniu pracovníkov iránskeho veľvyslanectva v Holandsku došlo už pred dvoma mesiacmi. Holandská verejnoprávna televízia NOS informovala, že sa tak stalo 7. júna. Holandské ministerstvo zahraničných vecí odmietlo prípad komentovať. "Všetky tieto zatknutia a vyhosťovanie sú súčasťou pokusov našich nepriateľov mariť úsilie o záchranu jadrovej dohody," uviedol pre Reuters nemenovaný vysokopostavený iránsky predstaviteľ s odkazom na dohodu o iránskom jadrovom programe, ktorú v roku 2015 s Teheránom uzavrelo šesť svetových mocností. Spojené štáty však v máji od dohody odstúpili. V snahe udržať pri živote jadrovú dohodu rokovali iránski predstavitelia v piatok vo Viedni s ministrami zahraničných vecí Nemecka, Británie, Francúzska, Ruska a Číny, avšak diplomati dohode veľké šance na prežitie nedávajú. Belgicko tento týždeň vyhlásilo, že jeho úrady zadržali dvoch belgických občanov iránskeho pôvodu, ktorí sú podozriví z plánovania bombového útoku na zhromaždenie iránskej opozície na predmestí francúzskej metropoly Paríž. V súvislosti s pripravovaným útokom Belgicko požiadalo o vyhostenie iránskeho diplomata zadržiavaného v Nemecku, ako aj muža iránskeho pôvodu zadržaného vo Francúzsku. Irán akúkoľvek spojitosť s prípravou útoku poprel. Na základe jadrovej dohody Irán súhlasil s obmedzením svojho jadrového programu, čo má zabezpečiť, že nebude v budúcnosti zneužitý na výrobu jadrovej zbrane. Západné štáty výmenou za to stiahli svoje sankčné opatrenia uvalené voči Teheránu. Spojené štáty od jadrovej dohody odstúpili v máji tohto roku.


Tréner Rusov: Zatiaľ sme silní len na papieri, zladiť tie hviezdy bude výzva

BRATISLAVA. Deň víťazstva nad fašizmom oslavujú v Európe 8. mája. V Rusku však oslavujú deň pobedy o 24 hodín neskôr. Ruskí hokejisti ho pravidelne slávia v zahraničí pri pomníkoch v dejiskách majstrovstiev sveta. Vo štvrtok všetci hokejisti ruského tímu aj s trénermi priniesli kvety a vence na Slavín. Veľký veniec niesli k pamätníku sovietskych vojakov, ktorí zahynuli počas druhej svetovej vojny, niesli najväčšie hviezdy tímu Alexander Ovečkin a Iľja Kovaľčuk. Hokejisti vzdali hold obetiam vojny aj napriek studenému a daždivému počasiu. „Chlapci niečo vydržia. Veď nie sú z cukru,“ vravel tréner Iľja Vorobjov. Po obede už hviezdni hokejisti nacvičovali akcie na zimnom štadióne. Tréner opäť urobil v zostave pár zmien. Kým doteraz hrali Jevgenij Malkin a najproduktívnejší hráč NHL Nikita Kučerov spolu, vo štvrtok na tréningu už boli každý v inej formácii. „Haprovalo im to. Nerozumeli si až tak, preto skúšame aj ďalšie možnosti,“ vysvetľoval Vorobjov zmeny. Nájsť ideálnu zostavu bude pre trénera náročné. Vie, že potrebuje využiť potenciál viacerých výnimočných hráčov. Na druhej strane nemôžu všetci len strieľať góly. V Rusku je jedno, v akej ste zostave, vždy je cieľom získať zlato. „Je to výzva správne zladiť toľko skvelých hráčov. Ale verím, že to bude fungovať. Na majstrovstvách môžeme uspieť, len ak budeme hrať dobre nielen v útoku, ale aj v obrane. Zatiaľ sme dobrý tím len na papieri,“ dodal Vorobjov, ktorý je trénerom ruskej reprezentácie len rok. Vlani nečakane nahradil Olega Znaroksa, ktorý musel odísť, hoci s tímom vyhral olympijský turnaj v Pjongčangu. O zbornej hovoria ruské médiá ako o tíme snov. V aktuálnej zostave s pätnástimi hráčmi z NHL by bolo veľmi náročné tento tím ešte vylepšiť. Lenže práve Rusom sa nie vždy v tom najsilnejšom zložení na veľkých turnajoch darilo. Neuspeli na olympiádach vo Vancouvri, v Soči ani na domácom šampionáte v roku 2000. „Veľa sa hovorí o tom, že sme dream team. Musíme to však dokázať, že ním naozaj sme. Lebo zatiaľ sa o tom len hovorí. Podstatné je to, čo sa ukáže v zápasoch,“ hovorí obranca Toronta Nikita Zajcev. Kým väčšina tímov hovorí o ambíciách opatrne. Dva tímy v bratislavskej B-skupine v tom majú jasno. Švédi chcú zlatý hetrik. Čokoľvek iné ako tretie zlato z MS za sebou bude pre nich neúspech. V prípade Rusov to platí rovnako. „V Rusku je jedno, v akej ste zostave, vždy je cieľom získať zlato,“ dodal ruský kouč. Svetový šampionát sa začína v piatok 10. mája.


Skutok sa stal, stálo na transparente. Takto vyzeral pochod proti korupcii

Reakcie ministrov

Minúta po minúte

Komentár

Rozhovor

Koaličná anketa

Fotogaléria

Pochod študentov

Stĺpček

Komentár

Reakcie ministrov

Protestujúcich v Bratislave neodradilo ani počasie.

BRATISLAVA. V utorok sa konal veľký protikorupčný pochod, ktorý zorganizovali študenti. Podľa odhadov sa ho zúčastnilo asi päťtisíc ľudí, neodradilo ich najprv ani zlé počasie. Takto to vyzeralo v uliciach Bratislavy.


Na otravu alkoholom v Indii zomrelo takmer 60 ľudí

Pitevné a forenzné správy naznačujú, že alkohol obsahoval jedovatý metanol.

LAKHNAÚ. Až dvojnásobne stúpol od piatka v severnej Indii počet obetí nelegálne vyrobeného alkoholu. Po požití jedovatého alkoholu, ktorý bol pravdepodobne zmiešaný s metanolom, zomrelo dovedna najmenej 57 ľudí. V piatok hlásili 28 mŕtvych. Ako dodal, obete pili alkohol vo štvrtok v noci počas dvoch tradičných slávností. Pitevné a prvé forenzné správy naznačujú, že ich nápoje obsahovali jedovatý metanol.V súvislosti s otravami polícia zatkla osem podozrivých pašerákov nelegálneho alkoholu. Provinčné samosprávy zase suspendovali 35 funkcionárov vrátane 12 policajtov. Úmrtia z nelegálne vypáleného alkoholu sú v Indii bežné, pretože chudobní obyvatelia si nemôžu dovoliť licencované značky. Nelegálny alkohol je lacný a často s prídavkom rôznych chemikálií, napríklad pesticídov, aby bol silnejší. Podľa vládnych zdrojov zomrie v Indii každý rok na konzumáciu nelegálne vyrobeného alkoholu priemerne okolo 1000 ľudí Zároveň je obchodovanie s nelegálnym alkoholom v Indii veľmi výnosné, keďže pašeráci neplatia dane a chudobným za lacno predávajú obrovské množstvá ich produktov.


V kamióne neďaleko Nice objavili desiatky migrantov z Pakistanu

NICE. Viac ako 30 migrantov z Pakistanu ukrytých v kamióne objavili neďaleko juhofrancúzskeho mesta Nice. Informovala o tom v sobotu agentúra DPA s odvolaním sa na miestnu prokuratúru. Celkovo 31 migrantov bolo objavených počas bežnej kontroly na diaľnici v blízkosti talianskych hraníc. Z Pakistanu pochádzal aj vodič nákladného auta, ktorého zadržali. Francúzske úrady migrantov v súlade s platnými migračnými procedúrami zaistili a odovzdali ich talianskym orgánom. Pozadie celého prípadu bude ďalej vyšetrovať prokuratúra v Nice. Minulý týždeň objavili neďaleko britskej metropoly Londýn 39 mŕtvych migrantov, ktorí boli ukrytí vo vychladenom návese kamióna. Podľa britskej polície boli zrejme všetci občanmi Vietnamu.


La Coruňa zničila San Sebastián, dala mu päť gólov

Deportivo sa odpútalo z osemnástej priečky, ktorá znamená zostup.

MADRID. Deportivo La Coruňa si v pondelňajšom zápase štrnásteho kola La Ligy až nečakane hladko poradilo na domácom ihrisku so San Sebastiánom. Triumfovalo 5:1. V tabuľke sa odpútalo z osemnásteho miesta, ktoré znamená zostup. Je na šestnástej priečke. San Sebastián zostal šiesty. La Coruňa - San Sebastián 5:1 (3:0) Góly: 42. a 77. Andone, 13. Sidnei, 29. I. Martínez (vl.), 64. R. Babel - 57. Berchiche


ONLINE: Slovan privíta súpera, ktorému už v tejto sezóne na domácom ľade podľahol

Prenos budete môcť sledovať online s nami.

ONLINE PRENOS: HC Slovan Bratislava - Lokomotiv Jaroslavľ >>> BRATISLAVA. Domov sa vrátil po dvoch zahanbujúcich prehrách vo Viedni. V Rakúsku najprv podľahol CSKA Moskva 0:9 a potom SKA Petrohrad 0:7. A Slovanu Bratislava sa dlho nedarilo ani proti poslednému tímu súťaže z Novosibirska. Po obrate v závere však bratislavský tím uspel 3:2. Ďalším súperom Slovana v KHL 2018/2019 je Lokomotiv Jaroslavľ. Oba kluby sa už v tejto sezóne stretli, v úvode sezóny v Bratislave vyhral Jaroslavľ 1:4.


Francúzi sa daniam vyhli vďaka švajčiarskej banke, tá dostala závratnú pokutu

Je za tým politika, nie dôkazy, bráni sa banka.

PARÍŽ. Parížsky súd uložil švajčiarskej banke UBS pokutu v sume 3,7 miliardy eur za to, že pomáhala svojim bohatým francúzskym klientom vyhýbať sa daniam. Súd banku UBS v stredu uznal vinnou z prania špinavých peňazí. Francúzske médiá uviedli, že ide o rekordnú pokutu uloženú v krajine banke. UBS, ktorá v rámci bánk podnikajúcich v oblasti správy majetku, patrí k najväčším na svete, tvrdí, že neexistujú dôkazy o tom, že by sa previnila. Prípad je podľa nej politicky motivovaný. Podľa vyšetrovateľov však švajčiarska banka posielala zamestnancov, aby lákali bohatých manažérov alebo športovcov vo Francúzsku na uloženie ich peňazí vo Švajčiarsku. Aktíva, ktoré francúzski klienti švajčiarskej banky v rokoch 2004 až 2012 nelegálne zatajili, údajne dosiahli sumu približne desať miliárd eur.


Mečiar na polícii poprel obhajobu Ruska v kauze objednania vraždy

BRATISLAVA. Expremiér Vladimír Mečiar poprel obhajobu Pavla Ruska v prípade objednávky vraždy Silvie Volzovej a označil jeho tvrdenia za lož. Vo večerných Televíznych novinách to uviedla televízia Markíza. Štvrtková Mečiarova výpoveď na polícii v Trenčianskych Tepliciach mala podľa televízie súvisieť s obhajobou bývalého riaditeľa Markízy Pavla Ruska. Ten tvrdí, že u Mikuláša Černáka si nebol objednávať vraždu bývalej spoločníčky v televízii Markíza Sylvie Volzovej. Naopak, mal sa bosa podsvetia pýtať, či si ona neobjednala jeho likvidáciu. Echo mal údajne dostať od niekdajšej šéfky Mečiarovej kancelárie Anny Nagyovej, pričom zdrojom informácií mal byť podnikateľ Alexander Rozin. Obaja to na predchádzajúcich výsluchoch popreli. Podobne sa vyjadril aj expremiér. "Je to lož. Absolútna lož. Je to výmysel. On tvrdí, že to bolo v roku 1997, keď Nagyová tam nerobila. Nesedia tie údaje," povedal pre Markízu Mečiar. Podľa Černákovho obhajcu Miloša Maďara výsluchom bývalého predsedu vlády nebola potvrdená obrana Ruska.


AEK Larnaka : AS Trenčín 3:0 (Európska liga 2018/2019, 4. predkolo, Online prenos)

Online prenos ste mohli sledovať s nami.

LARNAKA. Futbalisti AEK Larnaka zdolali v odvetnom zápase play off Európskej ligy 2018/2019 AS Trenčín 3:0 a postúpili do skupinovej fázy. Cyperský tím si vypracoval dobrú východiskovú pozíciu už v úvodnom zápase. V Žiline remizoval 1:1.


Trump chce postaviť múr ešte počas prvého funkčného obdobia

Americký prezident tvrdí, že múr začnú stavať už v krátkom čase.

WASHINGTON. Americký prezident Donald Trump chce postaviť múr na južných hraniciach USA s Mexikom ešte do konca svojho prvého funkčného obdobia. Podľa agentúry AP to povedal v utorok novinárom vo Washingtone. "Múr sa postaví. Bude mať obrovský vplyv na pašovanie ľudí," vyhlásil prezident s tým, že výstavba by sa mala začať už "čoskoro". Odmietol pritom povedať, či by bol kvôli stavbe múru ochotný riskovať neprijatie nového rozpočtu a následný "government shutdown", teda úplné pozastavenie financovania federálnych inštitúcií. Trumpovi spolupracovníci v ostatných dňoch varovali, že prezident by mohol vetovať návrh nového federálneho rozpočtu, ak by v ňom neboli vyčlenené prostriedky na stavbu múru na hraniciach s Mexikom. Nová pohraničná bariéra, ktorá má zabrániť nelegálnej migrácii do USA, je už od čias predvolebnej kampane jednou z hlavných Trumpových priorít. V predbežnom návrhu rozpočtu na tento a ďalší rok je na stavbu múru vyčlenených po 4,3 miliardy dolárov, s čím však nesúhlasia opoziční demokrati. Trump chce, aby náklady na stavbu múru zaplatilo Mexiko, podľa možností aj nepriamo, napríklad prostredníctvom nových colných poplatkov alebo zdanenia finančných prevodov Mexičanov žijúcich v USA.


Najdôležitejšia zmena v odvodoch bude zrejme meškať

Minister práce Ján Richter nedávno priznal, že ročné zúčtovanie nezačne zrejme podľa plánu.

BRATISLAVA. O reforme systému sociálnych odvodov, takzvanom ročnom zúčtovaní - sa hovorí už minimálne štyri roky. Má to byť dôležitá zmena, ktorá by mala výrazne zjednodušiť administratívu smerom k Sociálnej poisťovni. No stále sa odkladá a je možné, že zúčtovanie nebude fungovať ani v roku 2019, čo bol posledný predpokladaný termín. Ročné zúčtovanie malo úplne prestaviť systém sociálnych odvodov, ktorý je dnes v porovnaní napríklad so zdravotným poistením omnoho komplikovanejší. "Vláda by mala daňových poplatníkov zaťažovať čo najmenšou administratívou, pričom súčasný systém platenia poistného je zložitý a nákladný. Ročné zúčtovanie by ho mohlo zjednodušiť, a odstrániť túto neefektivitu," hovorí analytik Iness Radovan Ďurana. Po zmene by podľa neho vznikla možnosť platiť len jeden sociálny odvod. To by výrazne zjednodušilo administratívu predovšetkým zamestnávateľom a živnostníkom. Minister práce Ján Richter však nedávno priznal, že ročné zúčtovanie sa nezačne zrejme podľa plánu. „V tejto chvíli neviem garantovať, že tá novela bude úplne pripravená,“ povedal. Minister sa pritom odvoláva na projekt Hodnota za peniaze. Tvrdí, že treba posúdiť, či by spustenie zmeny v sociálnom systémy bolo už dnes výhodné. "Na základe Hodnoty za peniaze spolu s ministerstvom financií v apríli 2017 vydáme priebežné a v júni 2017 finálne odporúčania, kde v sociálnom poistení (ne)treba šetriť a čo treba optimalizovať," informoval tlačový odbor ministerstva práce s tým, že zmena si vyžaduje úpravu IT systémov v Sociálnej poisťovni. Na základe tejto analýzy sa podľa rezortu ukáže, či má zmysel robiť ročné zúčtovanie pred zavedením jednotného výberu daní, cla a poistných odvodov, teda programu UNITAS. Podľa skorších prepočtov by však mala zmena systém sociálnych odvodov priniesť navyše do štátnej kasy ročne 56 miliónov eur. Ročné zúčtovanie nielenže by malo systém zjednodušiť, ale Sociálna poisťovňa by vďaka tomu mala dokázať každému zamestnancovi, živnostníkovi či dohodárovi vypočítať, koľko majú mesačne odvádzať. Zúčtovanie odvodov raz za rok by mala robiť Sociálna poisťovňa podľa údajov z daňových priznaní. Z nich vie zistiť ročné príjmy zamestnanca či živnostníka a vypočítať, či musia poistné doplatiť, alebo naopak, majú preplatok. Každému to potom oznámi listom. Rovnaký systém funguje pri zdravotných odvodoch aj pri daniach. Ako ďalej dodáva Ďurana, vďaka ročnému zúčtovaniu by štát ľahko zistil, aká je aktuálna príjmová situácia daňovníka, čo by mohlo byť použité na zavedenie adresnosti v rodinných sociálnych dávkach, aby ich poberali len ľudia s nízkymi príjmami, a nie zbytočne všetci, ako je to dnes. Tento text ste mohli čítať vďaka tomu, že platíte za obsah. Vážime si to.


Aktivisti za ochranu klímy blokovali člnmi výletnú loď, polícia ich zadržala

V nemeckom prístave tak protestovali proti uhlíkovým emisiám, ktoré veľké krížniky produkujú.

BERLÍN. Aktivisti za ochranu klímy zablokovali v nedeľu na šesť hodín pomocou malých člnov a horolezeckého príslušenstva výletnú loď v prístave v nemeckom meste Kiel. Protestovali tak proti uhlíkovým emisiám, ktoré veľké krížniky produkujú, informovali agentúra AFP a denník Die Welt. Približne 50 protestujúcich s plagátmi "Výletné plavby zabíjajú klímu" spôsobilo oneskorené vyplávanie lode Zuiderdam spoločnosti Holland America Line z prístavu v meste Kiel pri pobreží Baltského mora. Loď nakoniec vyplávala z nemeckého prístavu do Kodane približne o 22.00 SEČ po tom, ako polícia zadržala 46 aktivistov. Viacerí z nich vyliezli na loď i na žeriav. V priebehu noci polícia aktivistov prepustila. Keďže dvanásti z nich nedodržali pokyny polície opustiť dané miesto, následne ich opäť zadržali a bolo proti nim začaté trestné stíhanie pre podozrenia z nátlaku, odporu a narušenia domového poriadku. Aktivisti protestovali proti katastrofálnym dôsledkom na miestnej i celosvetovej úrovni a proti zlým pracovným podmienkam na palube lode. "Sčasti len dve eurá na hodinu a 72 hodín práce. Toto vykorisťovanie musí skončiť," citoval vyhlásenie aktivistov zo sociálnej siete Twitter denník Die Welt. Skupina, ktorá sa nazýva Smash Cruiseshit, na Twitteri napísala, že veľké výletné lode poháňané palivom prispievajú k ohrievaniu planéty a produkujú sadzu, ktorá sa usádza na arktických ľadovcoch a ešte viac urýchľuje ich topenie. Aktivisti označili svoj protest za úspech a ohlásili i ďalšie akcie; požadujú totiž celkové ukončenie výletných plavieb. Turizmus na veľkých výletných lodiach prekvitá už niekoľko rokov - vlani vzrástol počet pasažierov o 6,7 percenta na 28,52 milióna.


Nemecká vláda v stredu znížila svoju prognózu hospodárskeho rastu

Nemecká vláda zhoršila odhad už druhýkrát v priebehu troch mesiacov.

BERLÍN. Nemecká vláda v stredu, už druhýkrát v priebehu troch mesiacov, znížila svoju prognózu hospodárskeho rastu v roku 2019. To signalizuje, že spomaľovanie najväčšej európskej ekonomiky sa zhoršuje v dôsledku recesie vo výrobnom sektore. Berlín najnovšie očakáva, že sa hrubý domáci produkt (HDP) Nemecka v tomto roku zvýši len o 0,5 percenta. Už v januári pritom vláda znížila svoj odhad rastu HDP na jedno percento z predchádzajúcich 1,8 percenta. "Hospodársky vývoj v Nemecku sa ochladil od polovice minulého roka," povedal novinárom v Berlíne minister hospodárstva Peter Altmaier, podľa ktorého výkon nemeckej ekonomiky ovplyvnili obchodné spory a neistota v súvislosti s brexitom. A z domácich faktorov to bolo zavedenie nových predpisov o emisiách automobilov (WLTP) a nezvyčajne nízka hladina vody v Rýne, čo skomplikovalo zásobovanie a výrobu v továrňach. Altmaier dodal, že "súčasná slabosť nemeckej ekonomiky musí byť budíčkom" a naštartovať podporu ďalšieho rastu. V roku 2020 vláda predpokladá oživenie a rast hospodárstva o 1,5 percenta.


Dovoľme Britom voľný pohyb, povedal vyjednávač Únie pre brexit

Keby bolo podľa Guya Verhofstadta, mohli by Briti o zachovanie slobôd požiadať.

BRUSEL. Vyjednávač Európskeho parlamentu pre brexit Guy Verhofstadt vyhlásil, že občania Spojeného kráľovstva by mali mať aj po brexite možnosť slobodného pohybu po Únii. V rozhovore pre britskú stanicu BBC sa Verhofstadt vyjadril, že chce presvedčiť predstaviteľov Únie, aby Britom ostali niektoré "európske práva". Udeľovali by ich na základe individuálnej žiadosti. "Možnosť zúčastniť sa volieb do Európskeho parlamentu, konzulárnu podporu, voľný pohyb v Európskej únii... Tieto práva  by mali platiť aj naďalej pre tých, ktorí to potrebujú," povedal Verhofstadt, bývalý belgický premiér a súčasný šéf skupiny liberálov a demokratov v EP (ALDE). Priznal, že v tejto súvislosti už dostal tisíce listov a odkazov od britských občanov, ktorí nechcú prísť o výhody vyplývajúce zo súčasného členstva ich krajiny v Únii. Verhofstadt tiež upozornil, že europarlament má právo veta a mohol by odmietnuť dohodu dosiahnutú medzi britskou vládou a Európskou komisiou. Líder ALDE je známy tým, že sa otvorene zasadzuje za "veľkorysý postoj" EÚ voči britským občanom. Podľa jeho názoru je na politických lídroch, aby našli spôsob, ako by si britskí občania mohli na vlastnú žiadosť udržať tesnejšie väzby s Úniou aj po brexite.


Polícia prestala hľadať vinníka, ktorý zhodil hniezda spod Mosta SNP

Po minuloročnom incidente zničenia 66 hniezd chránených belorítok, osadilo mesto tento rok v apríli vtákom 60 umelých náhradných hniezd.

STARÉ MESTO. Tomu, kto vlani v máji zhodil spod Mosta SNP 66 hniezd chránených belorítok a spôsobil tak škodu za 120-tisíc eur, hrozilo väzenie dva roky. Polícia však vinnníka prestala hľadať ešte v júli minulého roku. „Vzhľadom na to, že vykonanými úkonmi sa nepodarili zistiť skutočnosti oprávňujúce vykonať trestné stíhanie voči konkrétnej osobe, trestné stíhanie vo veci prečinu porušovania ochrany rastlín a živočíchov bolo dňa 25. júla 2016 prerušené,“ uviedla hovorkyňa krajských policajtov Lucia Mihalíková. Trestné oznámenie na neznámeho páchateľa podali vlani na polícii ochrancovia vtáctva spolu so štátnymi ochranármi prírody. Problém bol v tom, kto je vinník. Či magistrát, ktorý dal priestor pod mostom vyčistiť, alebo spoločnosť J & T Real Estate, ktorá zákazku na čistenie mosta vybavovala. Most čistili na jar v rámci skrášlenia mesta kvôli blížiacemu sa predsedníctvu Rady Európskej únie. Bratislavský magistrát osadil po minuloročnom incidente tento rok v apríli pre belorítky pod mostom 60 náhradných umelých hniezd. Osadenie nových príbytkov pre vtáky koordinovali aj ochranári. „Len sme radili, kde je najlepšie hniezda umiestniť,“ uviedli zo Slovenskej ornitologickej spoločnosti. Približne 40 hniezd majú pritom belorítky na staromestskej strane mostu vybudované svojpomocne. Ornitológovia chcú, aby belorítky z Bratislavy neodleteli a mali čím viac hniezdnych príležitostí. Minuloročným zničením hniezd sa totiž zničila druhá najväčšia kolónia chránených belorítok v hlavnom meste. Druhú „základňu“ majú vtáky v Čunove.


Nitra dala tri góly za päť minút a vyhrala nad Zvolenom v prvom zápase semifinále

ZVOLEN. Hokejisti Nitry lepšie odštartovali semifinálovú sériu play-off najvyššej slovenskej súťaže ako ich súperi zo Zvolena. Nitra zvíťazila v pondelok večer vo Zvolene 4:2. Hrdinom Nitry sa stal kanadský útočník Judd Blackwater, autor troch gólov. O všetkom podstatnom sa rozhodlo v druhej tretine, keď si hostia vybudovali trojgólový náskok. Pokračovanie semifinále Zvolen - Nitra bude v utorok od 18.00 h opäť na zvolenskom ľade. Po prvej bezgólovej tretine sa v tej druhej roztrhlo vrece s gólmi. Už po 25 sekundách skóroval z nájazdu Blackwater, keď si vychutnal krajana v bránke Zvolena Skapského. O tri minúty neskôr po fatálnej chybe Skapského a jeho chybnej rozohrávke za bránkou skóroval Šiška pohodlne do prázdnej bránky - 0:2. V 26. min to vyzeralo na hodenie uteráku v domácom podaní, keď skvelú presilovkovú akciu hostí presne zakončil opäť Blackwater. Zvolenčania sa dostali z najhoršieho až v 36. min, keď odrazený puk po strele Vandaneho doklepol Mitchell do bránky Nitry - 1:3. V tretej tretine to až do 55. min vyzeralo na jalový tlak domácich a úspešne sa bránenie hostí, ale potom sa presadil Zuzin a zápas dostal v závere nový náboj. Dve a pol minúty pred koncom sa však všetky nádeje Zvolena definitívne rozplynuli. V hre bez brankára domáci inkasovali do prázdnej bránky z hokejky Blackwatera, ktorý tým dovŕšil hetrik. Hokej - Tipsport liga 2018/2019 - semifinále play-off - prvý zápas (hrá sa na štyri víťazstvá) - pondelok: Góly: 36. Mitchell (Vandane), 55. Zuzin - 21. Blackwater, 23. Šiška (Pätoprstý), 26. Blackwater (M. Slovák), 58. Blackwater Vylúčení: 6:7 na 2 min, navyše S. Petráš 10 min - Majdan 10 min za nešportové správanie, presilovky: 1:1, oslabenia: 0:0. Rozhodovali: Baluška, Müllner - Šefčík, Orolin, 3109 divákov Zvolen: Skapski - Fraser, Michal Roman, Vandane, Hraško, Ulrych, Drgoň, Zeleňák - Vandas, Mitchell, Handlovský - Šišovský, Kytnár, Michal Chovan - Kelemen, Pöyhönen, S. Petráš - Zuzin, M. Halama, Obdržálek - Andrisík Nitra: Šimboch - McCormack, Mezei, Korím, Miroslav Pupák, M. Versteeg, Rais, A. Sloboda - Majdan, M. Slovák, Blackwater - Lantoši, Kerbashian, Scheidl - B. Rapáč, Bortňák, S. Buček - Hrušík, Šiška, Čaládi - Pätoprstý Andrej Podkonický (tréner Zvolena): "Prvú tretinu sme nezačali zle, ale Nitru sme dostali do hry oslabeniami, ktoré sme hrali zle a súper mal v nich veľa šancí. V druhej časti sme urobili dve chyby a dostali dva góly. Potom sme boli zbytočne nervózni. V našej presilovke sme hrali zle, boli sme slabí na puku a prestali korčuľovať. Druhá tretina nám vôbec nevyšla. Až v tretej sme trochu začali hrať náš hokej, dostali Nitru pod tlak, ale nepodarilo sa nám vyrovnať. Súper nás ničím neprekvapil, Nitra hrala to, čo počas celej sezóny. My sme nepodali dobrý výkon, utorok bude lepší." Andrej Kmeč (asistent trénera Nitry): "Zápas sa od začiatku vyvíjal v náš prospech. Odskočili sme súperovi na tri góly a bojovnosťou, húževnatosťou a elimináciou súperových presiloviek dotiahli do víťazného konca. Judd Blackwater je v našom tíme dôležitý hráč a sme radi, že mu skrátili trest. Dnes mu to vychádzalo. Každé víťazstvo sa ráta, každé je dôležité. V utorok je však nový deň a nový zápas."


Šéf NATO verí, že jediný spôsob, ako zastrašiť Rusko, je silná aliancia

Stoltenberg uviedol, že najlepší spôsob, ako by sa NATO malo správať k Rusku je zostať jednotné.

WASHINGTON. Najlepší spôsob, ako by sa NATO malo správať k Rusku je zostať jednotné a "pevné a predvídateľné v našom prístupe", uviedol v stredu generálny tajomník NATO Jens Stoltenberg. Súčasne však Severoatlantická aliancia musí "hľadať cesty, s ktorými je možné žiť, aby sa vyhla ďalšej studenej vojne alebo zbrojným pretekom," povedal Stoltenberg na spoločnej tlačovej konferencii v Bielom dome s americkým prezidentom Donaldom Trumpom. "Pevne verím, že jediný spôsob ako zastrašiť Rusko je byť silný," pokračoval Stoltenberg. To znamená "zaistiť vierohodný odstrašujúci účinok" a v rovnakom čase rokovať s Ruskom v "pragmatickom pracovnom vzťahu" tak ako urobilo jeho rodné Nórsko počas studenej vojny, dodal.


AKTUALIZOVANÉ 7:27Sudkyňa pozastavila Trumpov zákaz vstupu ľuďom zo siedmich krajín

NEW YORK. Americká federálna sudkyňa v New Yorku nariadila mimoriadne dočasné pozastavenie zákazu vstupu na územie USA, ktorý zaviedol prezident Donald Trump a ktorý platí pre občanov zo siedmich krajín s väčšinovým moslimským obyvateľstvom. Sudkyňa rozhodla, že tí ľudia, ktorí sa už nachádzajú v USA s platnými vízami, môžu zostať. Úrady teda nemôžu deportovať ľudí pochádzajúcich z krajín, ktorých sa týkal Trumpov zákaz vstupu. Informovali o tom dnes miestne médiá vrátane spravodajskej stanice CNN. Nariadenie vydala sudkyňa Ann Donnellyová v sobotu večer po tom, čo právnici Americkej únie pre občianske slobody (ACLU) podali na súde žalobu v mene dvoch irackých mužov, ktorých zadržali na letisku Johna F. Kennedyho v New Yorku, ako aj v mene ďalších ľudí zo siedmich prevažne moslimských krajín, ktorých zadržali na letiskách po celej krajine od začiatku platnosti Trumpovho zákazu. Davy protestujúcich pred budovou súdu v newyorskej štvrti Brooklyn prijali verdikt sudkyne s nadšením. Verdikt platí v celých USA. Nariadenie súdu zakazuje príslušníkom americkej pohraničnej stráže vykázať z USA takú osobu, ktorá pricestuje do Spojených štátov s platnými vízami z Iraku, Sýrie, Iránu, Sudánu, Líbye, Somálska a Jemenu. Verdikt sa týka takisto osôb so schválenou žiadosťou o štatút utečenca. Cudzincom s trvalým pobytom v Spojených štátoch, ktorým na základe imigračného nariadenia Donalda Trumpa hrozil zákaz návratu do USA, umožnili vstup do krajiny. Novinárov o tom v sobotu neskoro večer informoval nemenovaný predstaviteľ amerického ministerstva pre vnútornú bezpečnosť. Trumpovo nariadenie z piatka 27. januára, ktoré malo platiť 90 dní, zakazovalo občanom siedmich krajín s väčšinovým moslimským obyvateľstvom vstúpiť do USA. To znamenalo, že dokonca aj ľuďom so "zelenou kartou" oprávňujúcou na trvalý pobyt v USA či s inými vízami hrozilo, že ich nepustia naspäť do Spojených štátov. Avšak predstaviteľ ministerstva uviedol, že všetci držitelia zelenej karty zo siedmich krajín, ktorí sa v sobotu snažili vstúpiť na územie USA, dostali nakoniec zvláštne povolenie. K spomínaným siedmim krajinám patria Irak, Sýria, Irán, Sudán, Líbya, Somálsko a Jemen. Podľa tlačovej agentúry AP nie je jasné, či povolenie na vstup dostali aj iní držitelia zelených kariet. Podľa predstaviteľa sa prípady posudzujú jednotlivo. Nové obmedzenia platné pre prisťahovalcov a turistov "nie sú zákazom pre moslimov", vyhlásil v sobotu americký prezident Donald Trump. "To nie je moslimský zákaz. Boli sme dokonale pripravení. Funguje to veľmi pekne," povedal Trump novinárom počas stretnutia s možnosťou fotografovať si ho v Bielom dome. Informáciu priniesla americká spravodajská televízia CNN. "Vidíte to na letiskách. Vidíte to všade. Funguje to veľmi pekne a budeme mať veľmi, veľmi prísny zákaz. Budeme mať mimoriadne dôkladné preverovanie (migrantov), aké sme v tejto krajine mali mať už dlhé roky," povedal Trump. Zákaz však už v sobotu vyvolal zmätok, obavy a hnev, keďže letecké spoločnosti zabránili ľuďom odcestovať do Spojených štátov - a začínajú sa hromadiť aj žaloby. Aerolínie totiž po Trumpovom nariadení odmietali prepraviť pasažierov z Blízkeho východu do USA a vracali im peniaze za letenky. Zákaz cestovať do USA, ktorý bude platiť 90 dní, majú občania Iraku, Sýrie, Iránu, Sudánu, Líbye, Somálska a Jemenu. Americký program pre prijímanie utečencov je pozastavený na 120 dní. Trumpovo nariadenie je najprísnejšie voči Sýrčanom - na neurčitý čas zakázal vstup do USA každému z tejto krajiny, vrátane ľudí utekajúcich pred občianskou vojnou. Newyorské Kennedyho letisko sa v sobotu stalo miestom bolesti pre príbuzných tých ľudí, ktorých po prílete zo siedmich uvedených krajín hneď zadržali. Právnici a advokáti pracujúci na letisku vyhlásili, že nepoznajú presný počet ľudí, ktorých po prílete vzali úrady do väzby. Yosre Ghaledová patrila k približne desiatim rozrušeným ľuďom čakajúcim v sobotu na letisku, aby zistila, či jej blízkych prepustia alebo deportujú. Povedala, že zadržali sestru jej svokry. Jemenská 67-ročná občianka priletela do USA, aby mohla žiť s rodinou, pretože má srdcové ochorenie a cukrovku. K stovkám protestujúcim na letisku sa pridali aj dvaja členovia Kongresu a demonštrovali proti zadržiavaniu ľudí.


Gašparovo trestné oznámenie na expolicajta Diďáka stále vyšetrujú

BRATISLAVA. Trestné oznámenie podané bývalým policajným prezidentom Tiborom Gašparom na šéfa združenia Za lepšiu políciu Branislava Diďáka je ešte v štádiu šetrenia. Pre agentúru SITA to uviedol Diďák. Konanie vo veci teda nie je ukončené. Gašpar podanie trestného oznámenia odôvodnil rozhovorom „Expolicajt o kauze Kuciak: Oligarchovia sa smiali. Verili, že sa z toho dostanú“, ktorý Diďák v apríli tohto roka poskytol portálu Aktuality.sk. „Tento pán v rozhovore dehonestuje svojich bývalých kolegov a znevažuje prácu mnohých slušných policajtov,“ napísal na sociálnej sieti Gašpar s tým, že ak mal Diďák nejaké poznatky o páchaní trestnej činnosti, podľa zákona mal povinnosť pri zistení takýchto podozrení ich neodkladne oznámiť orgánom činným v trestnom konaní. V článku hovoril Diďák napríklad o policajtoch, ktorí sú „nominanti súkromných osôb“. Diďák však v tejto súvislosti zdôraznil, že článok, v ktorom sa spomínalo prepojenie bývalého vedenia polície napríklad s podnikateľmi z Nitry, vychádzal z verejne dostupných zdrojov.Diďák tiež v júni informoval médiá, že v súvislosti so spomínaným článkom dostal predžalobnú výzvu od „istého nitrianskeho oligarchu“. „Čo sa týka predžalobnej výzvy, od spomínaného termínu som neobdržal žiadnu písomnosť od právnika pána Bödöra,“ dodal Diďák. Ďiďák je bývalým riaditeľom odboru kynológie a hipológie Prezídia Policajného zboru SR. Momentálne stojí na čele združenia Za lepšiu políciu. Združenie si za cieľ kladie reformu a zvýšenie dôveryhodnosti polície. Ďiďák zároveň spolupracuje s politickou stranou Spolu-občianska demokracia. Tibor Gašpar pôsobil ako prezident Policajného zboru SR od mája 2012, keď vo funkcii nahradil Jaroslava Spišiaka. Po vražde novinára Jána Kuciaka a jeho snúbenice Martiny Kušnírovej z tejto funkcie v máji minulého roku po tlaku verejnosti odstúpil. V lete tohto roku na sociálnej sieti napísal, že zvažuje vstup do politiky, s konkrétnymi stranami však nerokoval.


Popreli vyšetrovatelia ruskú vinu pri zostrelení boeingu? Ako to bolo naozaj

Tragické zostrelenie letu MH-17 nad Donbasom je pre Rusko nepríjemnou témou, ktorej sa dlhodobo snaží zbaviť.

Holandské ministerstvo zahraničných vecí nevylučuje vinu Kyjeva pri zostrelení letu MH-17, hlása niekoľko titulkov ruskojazyčných médií. Malajzia: Obvinenia Ruska zo zostrelenia lietadla MH17 sú nepodložené," píše zase slovenský dezinformačný časopis Zem a vek. Zostrelenie dopravného lietadla s 298 ľuďmi na palube je kľúčovým momentom krízy vo východnej Ukrajine. Ruské médiá už pustili do éteru niekoľko vzájomne si odporujúcich verzií zostrelenia. Aktuálne si server stopfake.org všimol manipulatívne správy o zasadaní holandského parlamentu. Zasadanie ruské médiá interpretovali tak, že parlament nevylúčil vinu Ukrajiny pri zostrelení lietadla. V skutočnosti sa v parlamente stalo, že niekoľko politických strán navrhlo vyšetrovať spoluzodpovednosť Ukrajiny. Nie však za zostrelenie lietadla, ale za fakt, že štát neuzavrel vzdušný priestor nad konfliktnou oblasťou. Holandský minister zahraničných vecí Stef Blok však zdôraznil, že neexistuje žiadny dôkaz, ktorý by poukazoval na spoluvinu Ukrajiny pri zostrelení lietadla. Holandsko je členom medzinárodnej vyšetrovacej skupiny, pretože lietadlo vzlietlo z Amsterdamu a 193 z obetí tragédie boli Holanďania. Kontroverzný slovenský magazín Zem a vek vydal text v češtine, ktorý tvrdí, že malajzijský minister dopravy Anthony Loke vyhlásil, že vo vyšetrovacej správe medzinárodnej vyšetrovacej skupiny nie sú presvedčivé dôkazy o ruskej vine. Text sa odvoláva na Lokeho vyjadrenia pre stránku Channel News Asia. Loke skutočne povedal, že správa medzinárodnej vyšetrovacej skupiny neobsahuje konkrétne dôkazy proti Rusku. Zdôraznil aj to, že treba brať do úvahy diplomatické vzťahy. Vzápätí mu oponovala austrálska ministerka zahraničia Julie Bishop, ktorá vyhlásila, že jediným rozumným záverom vyšetrovacej správy je, že Rusko hralo v zostrelení lietadla kľúčovú úlohu. Malajzia je tak jedinou z dotknutých krajín, ktorá sa vymkla oficiálnej verzii o ruskom zostrelení lietadla. Holandský úrad pre bezpečnosť leteckej dopravy svoju záverečnú správu o zostrelení vydal už v októbri 2015. V nej uviedol, že raketu BUK, ktorá lietadlo zostrelila, odpálili z časti ukrajinského územia, ktoré ovládali proruskí separatisti. Medzinárodná vyšetrovacia skupina svoju záverečnú správu ešte len pripravuje. Koncom mája však informovala, že má konkrétne dôkazy o ruskom pôvode rakety, ktorá lietadlo zostrelila.


Európania pracujú výrazne menej ako Američana. Nie je to ale lenivosťou

Priemerný Európan odpracuje o 19 percent menej času, ako Američan.

WASHINGTON/BRATISLAVA. Američania sú závislí na práci. Nielenže pracujú v priemere viac hodín ako Európania, ale aj odchádzajú neskôr do dôchodku a berú si menej dovolenky. Ukázala to nová štúdia citovaná agentúrou Bloomberg. Priemerný Európan podľa nej pracuje o 19 percent menej ako priemerný pracovník v Spojených štátoch. V praxi to znamená o približne 258 odpracovaných hodín ročne menej alebo o zhruba hodinu menej denne.  Ako ukazuje štúdia, počet odpracovaných hodín sa výrazne líši v jednotlivých európskych krajinách. Zatiaľ čo pracovné návyky Švajčiarov sa najviac podobajú tým v USA, Taliani strávia ročne v práci o 29 percent menej času ako pracovníci v Spojených štátoch. Štúdia bola navrhnutá tak, aby sa dali jednotlivé krajiny medzi sebou ľahšie porovnávať. Pracuje preto s celkovým počtom hodín na osobu, nielen na zamestnaného človeka. To zahŕňa nielen dĺžku typického pracovného týždňa, ale aj odchod do dôchodku, voľno, nezamestnanosť a ďalší čas strávený mimo práce. Detailnejšie výsledky štúdie by mohli podľa výskumníkov pomôcť odhaliť, prečo Američania pracujú výrazne viac ako Európania a ktoré faktory najviac vplývajú na produktivitu. Jednou teóriou je, že Američania pracujú dlhšie, pretože je u nich pravdepodobnejšie, že sa im pridané úsilie vyplatí. Platy v USA sa pohybujú v širšom rozmedzí, takže „pracovníci sú motivovaní snažiť sa postúpiť v práci vyššie, pretože povýšenie má pre nich väčší prínos,“ uviedla pre Bloomberg ekonómka z University of North Carolina-Greensboro Dora Gicheva. Problémom sú aj dane. V Európe sú totiž výrazne vyššie ako v Spojených štátoch. Štúdie dokázali, že táto vyššia daňová záťaž znižuje motiváciu zarobiť viac zvýšením počtu odpracovaných hodín. Významným faktorom, ktorý odrádza starších ľudí od práce, môžu byť aj veľkorysé dôchodky v Európe. Za rozdielom v počte odpracovaných hodín v USA a Európe je rozhodne niečo viac ako iba kultúrne rozdiely. Ako totiž ukázalo niekoľko štúdií, začiatkom 70. rokov pracovali ľudia v USA a západnej Európe približne rovnaký počet hodín.


Trump je neúctivý k našej krajine, tvrdí britský minister Hunt

Trump nazval britského veľvyslanca vo Washingtone Kima Darrocha veľmi hlúpym človekom.

LONDÝN. Americký prezident Donald Trump je neúctivý voči Spojenému kráľovstvu aj premiérke Therese Mayovej. Povedal to britský minister zahraničia Jeremy Hunt. Vyjadril sa tak po tom, čo Trump nazval britského veľvyslanca vo Washingtone Kima Darrocha "veľmi hlúpym človekom". Trump reagoval na uniknuté e-maily, v ktorých sa Darroch nevyjadroval lichotivo o ňom a o jeho vláde. Trump podrobil kritike aj Mayovú. Premiérka vraj ignorovala jeho rady týkajúce sa brexitu a šla "vlastnou bláznivou cestou". "Priatelia hovoria úprimne a budem aj ja: tieto vyjadrenia na adresu našej premiérky a mojej krajiny sú neúctivé a nesprávne," vyhlásil Hunt.


Hipp skončil v pozícii hlavného trénera. Prijal ponuku asistenta

V českom prvoligovom klube menia hlavného trénera. Slováka Michala Hippa vystrieda Čech Michal Bílek.

JIHLAVA. Slovák Michal Hipp končí na poste hlavného trénera českého futbalového klubu FC Vysočina Jihlava. Podľa infomácii idnes.cz a MF Dnes ho má na poste nahradiť niekdajší reprezentačný kouč českej reprezentácie Michal Bílek. Zmluvu by mal podpísať už v stredu popoludní. Hipp dostane ponuku pokračovať ako jeho asistent. Bílek si Hippa za najbližšieho spolupracovníka vyslovene žiadal, uviedol portál idnes.cz. Obaja sa dobre poznajú ešte z čias federálnej reprezentácie, kde boli spoluhráčmi. Doterajší asistent Roman Kučera pri tíme skončil. "Na post hlavného kouča prichádza osobnosť, ktorá má za sebou množstvo hráčskych i trénerských úspechov. Zároveň ma teší, že Michal Hipp u nás zostáva a prijal pozíciu asistenta," vyhlásil majiteľ klubu František Vaculík. "Súhlasím, že naša situácia nie je ružová. Sme ďaleko za očakáváním. Pohľad na tabuľku a počet víťazných zápasov neveští nič dobré," komentoval Hipp na začiatku týždňa nevydarený vstup svojich zverencov do nového ligového ročníka. Jihlava ešte nevyhrala ani jeden duel a po šiestich kolách jej s dvomi bodmi patrí predposledná 15. pozícia. Vysočina ťahá sériu troch prehier bez streleného gólu. Päťdesiatjedenročný Bílek sa do českej ligy vracia po ôsmich rokoch. Naposledy viedol Spartu Praha, kde skončil v roku 2008. Predtým ju priviedol k titulu i k triumfu v národnom pohári a stal sa prvým koučom v samostatnej českej lige so ziskom double. Neskôr trénoval aj MFK Ružomberok a s českým národným tímom sa dostal do štvrťfinále ME v roku 2012.


Prišiel vám podvodný email? Prepošlite ho umelej inteligencii

Re:scam zamestná podvodníkov v dlhom dialógu.

WELLINGTON, BRATISLAVA. Podvodníci cez email sa vás snažili nalákať na neexistujúce dedičstvá. teraz sa karta obrátila, tisícky emailových podvodníkov sa stali obeťou umelej inteligencie. Tá si s podvodníkmi dopisuje a oberá ich tak o čas, ktorý by venovali lákaniu ďalšej obete. Novú službu s názvom Re:scam sprevádzkovala podľa magazínu Engadget novozélandská spoločnosť Netsafe. Ak službu chcete využiť, stačí keď jej prepošlete podvodný email, ktorý vám prišiel do schránky. Ukážku konverzácie nájdete na konci článku. Robot, ktorý e-mailovú komunikáciu obsluhuje v aktívnom dialógu imituje viacero druhov osobností, pričom pri rôznych profiloch komunikácie sa líši aj jeho slovný a písomný prejav. Kým podvodníci hľadajú ľudí, ktorí by sa ulakomili na rozprávkový bankový poklad, v skutočnosti bez šance na úspech diskutujú so softvérom, ktorý neprestajne zdokonaľuje svoje zručnosti. Pri aktívnom testovaní v jedinom čase obslúžil Re:scam súčasne tisícku prebiehajúcich diskusií, pričom jedna z nich dosiahla rekordných dvadsať na seba nadväzujúcich odpovedí. Doposiaľ má za sebou približne šesťtisíc vybavených e-mailov. Technológia je v tejto chvíli dostupná pre koncových používateľov, nie je však vylúčené že by ju jedného dňa mohli používať prevádzkovatelia e-mailových služieb na mieste, kde doposiaľ stavali iba bezpečnostné filtre. Aktívny prístup by mohol definitívne zavrhnúť podvodnícky segment, ktorý ľudí ročne oberie o 12 miliárd dolárov.


Matovič navrhuje nasadiť do vlakov rómske hliadky

Štát má z eurofondov 380 miliónov eur na rómsku problematiku.

BRATISLAVA. Skutočným riešením problému nastoľovania poriadku vo vlakoch by bolo nasadenie rómskych občianskych hliadok. Zároveň by sa vrátili aj do obcí, kde pred rokom skončili. Na tlačovej konferencii to oznámil líder OĽaNO-NOVA Igor Matovič, podľa ktorého je súčasný zákon zakazujúci hliadky Mariana Kotlebu (ĽSNS) vo vlakoch bezzubý a impotentný. Matovič toto riešenie ponúka ministrovi vnútra Robertovi Kaliňákovi (Smer) s tým, že štát má z eurofondov 380 miliónov eur na rómsku problematiku. "Premiér Robert Fico (Smer) povedal, že najlepšou hrádzou proti extrémizmu je, keď ľudia dôverujú vláde. Ale akú majú mať ľudia dôveru, keď vidia, že Kotleba napochodoval do vlakov, osem mesiacov vláda hovorila, ako problém vyrieši a potom prišla s impotentným zákonom, ktorý nič nerieši a nezakazuje Kotlebovi a spol. byť vo vlakoch? Kotlebovi stačí, keď nebude hovoriť, že je hliadka a naplnil literu zákona," povedal Matovič s tým, že ak kotlebovci uvidia, že sa porušuje zákon, tak každý má právo zasiahnuť. Matovič preto navrhuje nasadiť Rómov. "V roku 2015 vykonávalo 325 ľudí v takmer stovke obcí za peniaze z eurofondov rómske občianske hliadky. A navrhujeme, aby sme týchto skúsených ľudí nasadili aj do vlakov," odporučil. Súčasný zákon nasadenie takýchto hliadok neumožňuje, potrebovali by na to súhlas železníc. Podľa Matoviča by si ho minister Kaliňák mohol od šéfa železníc vyžiadať ešte dnes. "Ak tam dáme Rómov, väčšina ľudí bude spokojná. Rómovia budú hliadkovať zo zákona a tie Kotlebove hliadky si už budú pripadať trápne a stiahnu sa," myslí si. Bývalý splnomocnenec vlád pre rómske komunity Peter Pollák (OĽaNO-NOVA) je presvedčený, že práve Rómovia z niekdajších občianskych hliadok sú správnym receptom, aby sa znížilo akékoľvek nebezpečie tam, kde sa ľudia cítia byť ohrození. Jeden z členov rómskej občianskej hliadky v Hrabušiciach na tlačovej konferencii označil za výhodu, že poznajú rómsky jazyk, s domácimi sa poznajú a tamojší obyvatelia pred nimi majú rešpekt. "Tých problémov, ktoré pomohli vyriešiť, bolo viacero," doplnil Matovič. Ministerka spravodlivosti Lucia Žitňanská (Most-Híd) minulý týždeň uviedla, že hliadky Kotlebovej ĽSNS vo vlakoch sa od nového roka už len hrajú na to, že hliadkujú. V skutočnosti sa len vozia ako ostatní cestujúci. Žitňanskej rezort totiž presadil v spolupráci s ministerstvom vnútra novelu zákona o dráhach. Od 1. januára 2017 môže dohľad nad verejným poriadkom vo vlakoch a na železničných staniciach vykonávať iba polícia alebo osoba určená prevádzkovateľom dráhy či prepravcom. Kotlebove hliadky ani po tomto dátume z vlakov nezmizli. "Viete, platí právna úprava a aj chlapci od Kotlebu veľmi dobre vedia, že nič nemôžu," reagovala na to Žitňanská. "Takže dnes je to mediálna hra, ktorú predovšetkým hrajú títo chlapci, ktorí sa hrajú na to, že hliadkujú. Občanom treba povedať, že nič nemôžu a že sa len vozia vo vlakoch," zdôraznila ministerka. V prípade, že by sa naozaj pokúsili vykonávať dohľad nad verejným poriadkom, je podľa šéfky rezortu oprávnená voči nim zasiahnuť polícia alebo železničná spoločnosť. "My sme vytvorili právny priestor, ktorí musia uplatňovať zodpovední, či už sú to železnice, alebo polícia," zdôraznila. Podľa ministra vnútra Roberta Kaliňáka, ak niekto poruší nové ustanovenia zákona, bude potrestaný. "Ak sa tak nestalo, pravdepodobne zatiaľ ešte nikto nevzhliadol také porušenie zákona, tak ho musíme vzhliadnuť. Keď príde taký záznam, budeme ho, samozrejme, okamžite analyzovať," poznamenal. Pripomenul, že Slovensko má železničnú políciu, ktorá je vo vlakoch nepretržite.


Briti po prvýkrát využili múdre kamery pri zatýkaní

Kamery nájdu hľadaných ľudí vďaka biometrii. Odsledujú ich kroky, odhadnú kam majú namierené.

LONDÝN, BRATISLAVA. Bezpečnostné kamery rozmiestnené na uliciach nie sú iba nástrojom, ktorý dokáže zastúpiť hliadkujúcich pochôdzkarov. Briti majú za sebou úspešný test technológie, ktorá vyhodnocuje tváre ľudí, ktorí pred kamerami prechádzajú. Po 18 mesiacoch testovacej prevádzky pristupujú k využívaniu technológie, ktorá upozorní na hľadaných ľudí. Bez ohľadu na to, či ide o nezvestných ľudí, podozrivých zločincov či hľadané osoby, biometrické algoritmy upozornia na to, že človek ktorý je predmetom záujmu je na dohľad. Kamery vyhodnotia pohyb a pripravia podklady pre prípadný zásah. Technológia, ktorá sa v poslednej dobe stala v krajine témou pre spoločenskú diskusiu finálne vstupuje do aktívneho používania. Polícia má za sebou prvý úspešný zásah, pri ktorom využila informácie z dohľadového systému. Desaťtisíce kamier sú zásahom do súkromia i vtedy, ak sú inštalované na verejných priestranstvách. Hoci nevidia nič, čo by nezaznamenalo oko kohokoľvek kto sa nachádza na rovnakom mieste, rýchle spracovanie dát umožňuje zistiť informácie, ktoré by človek dohromady nikdy nedal. Briti technológiu v minulosti využívali iba príležitostne, ako doplnkový nástroj. Príkladom je rýchla previerka návštevníkov festivalov. Rovnakú technológiu intenzívne používajú v USA, pričom podľa magazínu Mashable sa odhaduje, že polovica dospelých Američanov má už svoju identifikáciu v systéme.


Gál vymenil hovorcu, Bublu vystrieda Drobová

BRATISLAVA. Ministerstvo spravodlivosti má novú hovorkyňu. Stala sa ňou Zuzana Drobová, ktorá doteraz pôsobila ako hovorkyňa Úradu verejného zdravotníctva. Zmenu na hovorcovskom poste oznámilo ministerstvo v utorok v krátkej tlačovej správe. Drobová nahradila doterajšieho hovorcu ministerstva Petra Bublu. Výmena nasleduje zmenu na ministerskom poste. Bubla bol hovorcom ministerky Lucie Žitňanskej (Most-Híd), ktorá sa rozhodla nepokračovať v zrekonštruovanom vládnom kabinete. Drobová bude zabezpečovať komunikáciu pre ministerstvo vedené Gáborom Gálom (Most-Híd). V minulosti pracovala aj ako redaktorka RTVS, odkiaľ prišla z regionálnej nitrianskej televízie.


Popredné módne firmy podpísali environmentálnu dohodu

Cieľom dohody bude pomôcť pri ochrane životného prostredia.

PARÍŽ. Popredné módne firmy z celého sveta v piatok oznámili, že podpísali dohodu, ktorej cieľom bude pomôcť pri ochrane životného prostredia. Dokument chcú prezentovať na nadchádzajúcom víkendovom summite krajín G7, ktorý sa v sobotu začína vo francúzskom letovisku Biarritz. Informovala o tom v piatok agentúra Reuters s tým, že dohodu podpísalo 32 spoločností vrátane značiek ako Adidas, Burberry, Kering, Hermes, LVMH či Nike. Práve ochrana životného prostredia by mala byť jednou z hlavných tém nachádzajúceho summitu G7. Francúzsky prezident Emmanuel Macron i generálny tajomník OSN António Guterres vyjadrili v súvislosti s touto témou v ostatných dňoch znepokojenie z ničivých požiarov, ktoré sužujú amazonský dažďový prales. Macron v stredu na Twitteri uviedol, že požiare v amazonskom dažďovom pralese predstavujú "medzinárodnú krízu", ktorej riešenie by malo byť prioritou na víkendovom summite krajín G7. Brazílsky prezident Jair Bolsonaro ho v reakcii na Twitteri kritizoval. Macron má podľa neho "koloniálnu mentalitu, ktorá nepatrí do 21. storočia", keď chce aby sa "o problémoch Amazónie diskutovalo na summite G7 bez účasti krajín tohto regiónu". Macrona tiež obvinil, že tento problém týkajúci sa Brazílie a ďalších krajín regiónu využíva na svoje osobné politické ciele.


Amazon musí Luxembursku vrátiť na daniach 250 miliónov eur

Spoločnosť získala podľa Európskej komisie daňové výhody neoprávnene.

BRUSEL. Luxembursko poskytlo spoločnosti Amazon daňové výhody vo výške 250 miliónov eur neoprávnene. Vyplýva to zo zistení Európskej komisie. Krajina teraz musí tieto peniaze získať od amerického giganta naspäť. Informáciu priniesol server BBC. "Luxembursko poskytlo Amazonu neoprávnené daňové výhody, takže takmer tri štvrtiny ziskov Amazonu neboli zdanené," informovala vo vyhlásení európska komisárka pre hospodársku súťaž Margrethe Vestager. Európska komisia dodala, že on-line predajca mohol vďaka tomu zaplatiť podstatne nižšiu daň ako iné podniky. Vestagerová tvrdí, že Amazon mohol platiť štyrikrát nižšie dane než ostatné spoločnosti, na ktoré sa vzťahujú rovnaké vnútroštátne predpisy. Komisia prípad podrobne prešetrovala od roku 2014. Teraz prišla k záveru, že daňové rozhodnutie Luxemburska vydané v roku 2003 a predĺžené v roku 2011 znížilo dane, ktoré Amazon v krajine odvádzal, bez platného odôvodnenia. V podobnom prípade Európska komisia zaviazala Írsko, aby od spoločnosti Apple získalo doplatky na daniach v hodnote 13 miliárd eur. Keďže Írsko doteraz peniaze nezískalo, Brusel dal prípad na Európsky súdny dvor. Írsko malo poskytnúť spoločnosti nezákonné stimuly v rokoch 2003 až 2014.


Obnova Kollárovho námestia je zatiaľ v nedohľadne

Námestie dnes nie je príjemným miestom, iniciatíva na jeho revitalizáciu to chce zmeniť

STARÉ MESTO. Na Kollárovom námestí pribudlo nové grafity. Na rozdiel od doterajších čarbaníc na zdevastovaných lavičkách a kamennom obložení, je to profesionálna práca dvoch umelcov, Filipa Sabola a Michala Turkoviča. „Maľba by mala byť prevenciou pred ďalším potenciálnym znehodnotením neprofesionálnymi grafitmi či 'tagmi',“ priblížila Jana Rajcová z nadácie Green Foundation. Minulý rok iniciovala diskusiu o revitalizácii námestia. Profesionálne grafity na budove Saturu upozorňujú na zaujímavý, ale zanedbaný priestor v meste. Názov má po Jánovi Kollárovi, tohto národovca a buditeľa však námestie doteraz ničím nepripomínalo. Súčasťou grafity je citát z jeho básne "Slávy dcéra". Grafity je jednou z iniciatív, ktorými chce nadácia zvrátiť dlhodobo nepriaznivý stav námestia. V súčasnom havarijnom stave sa ocitlo pre spor o projekt výstavby podzemných garáží, ktorý skončil na súde. Mestská časť Staré Mesto ako jeho správca preto nechce do jeho obnovy investovať. K žiadnej zásadnej zmene preto najbližšie roky nemusí prísť. „Kým súd nerozhodne, nie je hospodárne investovať do komplexnej revitalizácie námestia,“ ozrejmila Nora Gubková, hovorkyňa Starého Mesta. Mestská časť preto zabezpečuje len jeho základnú údržbu. Námestie skôr či neskôr čaká kompletná rekonštrukcia, bez ohľadu na to, či sa podzemné garáže postavia, alebo nie. Majiteľom pozemku je magistrát, spoločnosť Parking House si ho prenajala na 50 rokov. O vybudovanie podzemných garáží sa snaží už niekoľko rokov. Najprv mali byť pod celým námestím, neskôr plány zredukovala na tretinu. Na hornej časti plánuje vybudovať podzemnú parkovaciu garáž s piatimi podlažiami a celkovým počtom 297 parkovacích miest. „Projekt je právoplatne schválený územným rozhodnutím a momentálne je v štádiu konania o povolení stavby," povedal Michal Maštena zo spoločnosti Parking House. „Je dôležité mať vopred zadefinované konkrétne ciele a východiská pre obnovu námestia, ktoré bude môcť reflektovať aj prípadný developerský projekt,“ povedala Rajcová. Vzniklo začiatkom 18. storočia, keď sem z dnešného Námestia SNP premiestnili obilný trh. Postupne pribúdali trhové stánky, neskôr aj obchod s múkou, piváreň alebo v roku 1880 hostinec Mýtnik. Meno má podľa Jána Kollára (1793 – 1852), slovenského národného buditeľa, politika a básnika. Nadácia Green Foundation minulý rok zorganizovala participatívny proces čiastočnej revitalizácie Kollárovho námestia. Proces umožňuje zapojenie všetkých zainteresovaných s cieľom vytvoriť produktívnu diskusiu o možných riešeniach, hľadanie zhody a navrhnutie riešenia. „Zámerom bolo formulovať odporúčania na čiastočnú revitalizáciu Kollárovho námestia a rámce na jeho dlhodobejšie riešenie,“ ozrejmila Rajcová. Do samotného procesu zapojili zástupcov inštitúcií a firiem sídliacich na námestí a v jeho blízkosti ako Amazon, Nová scéna, Slovenské centrum dizajnu, Cyklokoalícia, verejnosť, samosprávu, odborníkov aj developera, ktorý je za projektom výstavby podzemných garáží. Špecifikom participatívneho procesu v prípade Kollárovho námestia boli rozdielne predstavy o využití územia. Preto mal dve hlavné línie. „Prvou bola snaha zapojiť širšiu verejnosť a na základe jej podnetov a pozorovaní navrhnúť odporúčania na čiastočnú revitalizáciu námestia. Druhou bolo zapojenie odbornej a organizovanej verejnosti, prípadne ďalších kľúčových aktérov a spracovať ich podnety do správy s rámcovými odporúčaniami na dlhodobejšie riešenie námestia,“ ozrejmila Rajcová. Išlo najmä o zámer výstavby podzemných garáží s dvoma rozdielnymi prístupmi. Na jednej strane boli názory, že v centre mesta je dôležitejšie zlepšiť podmienky pre pešiu a cyklistickú dopravu a MHD. Na druhej strane stáli argumenty, že garáže sú nástrojom, ako odstrániť parkujúce autá z chodníkov v okolí, povedala Rajcová. Nadácia zabezpečila viaceré aktivity, ako mapujúce rozhovory, audit námestia, prieskum na verejných podujatiach, šesť okrúhlych stolov a tri pracovné brigády na námestí. Počas diskusií rezonovala najmä požiadavka na zredukovanie tranzitnej automobilovej dopravy cez námestie tak, aby bolo možné priestorovo aj programovo previazať námestie do jedného celku. Celý proces ukončil v novembri záverečný workshop pod vedením architekta a urbanistu Igora Marka. Nadácia plánuje výstupnú správu verejne prezentovať v polovici februára. Predstaví aj šesť možných scenárov na budúcu transformáciu námestia - od zachovania súčasného stavu cez minimálne zmeny až po kompletný redizajn. Magistrát aj Staré Mesto iniciatívu nadácie vnímajú pozitívne. „Vítame konštruktívnu snahu o zlepšenie kvality verejného priestoru v centre mesta. Staré Mesto sa do tohto procesu aktívne zapojilo,“ informovala Gubková zo Starého Mesta. Podľa magistrátu má Kollárovo námestie z hľadiska svojej polohy veľký potenciál. Jeho obnova by mala reagovať na konverziu bývalých kasární. „V dolnej časti námestia vzniká ďalšia dôležitá verejná funkcia – kreatívny hub v Hurbanových kasárňach. Už dnes je tam galéria a Slovenské múzeum dizajnu a jeho depozity,“ povedala hovorkyňa hlavného mesta Zuzana Onufer.


Hossa žiaril. Strelil dva góly a prekonal Petra Bondru

Na svoj premiérový zápas v novej sezóne nastúpil útočník Winnipegu Marko Daňo. A skóroval.

BRATISLAVA. Štyri zápasy novej sezóny čakal na to, kedy strelí svoj jubilejný päťstý gól kariéry v NHL. Dokázal to, odňal zo seba tlak. A darí sa mu. V noci zo štvrtka na piatok dosiahol Marián Hossa ďalší významný míľnik. Na hladkom triumfe Chicaga nad Coloradom 4:0 sa podieľal dvomi zásahmi. Boli to jeho v poradí 503. a 504. gól v profilige. V historických tabuľkách slovenských strelcov predstihol Petra Bondru (503) a zaradil sa na druhé miesto. Pred ním je už iba Stan Mikita (541 gólov). Hossa má v tejto sezóne veľmi solídnu bilanciu. V desiatich zápasoch nazbieral deväť bodov, čo dáva priemer takmer bod na jeden duel. Strelil päť gólov. Proti Coloradu vybojovali Blackhawks svoje štvrté víťazstvo za sebou. Veľký podiel na ňom mal brankár Corey Crawford, ktorý kryl všetkých tridsaťosem striel. Vyhlásili ho za prvú hviezdu stretnutia. Druhou bol skúsený tridsaťsedemročný Hossa, ktorý najprv v šestnástej minúte zvyšoval na 2:0 a potom na začiatku tretej tretiny upravoval aj na 3:0. A slovenský útočník má na dosah ďalší výborný zápis. Už len dva body mu chýbajú na to, aby počas kariéry nazbieral v NHL tisícsto bodov. Na svoj prvý duel v novej sezóne nastúpil útočník Winnipegu Jets Marko Daňo. A nemohol začať lepšie. Hoci na ľade strávil dokopy ani nie sedem minút, bol dôležitým hráčom svojho tímu a hneď pri premiére sa uviedol gólom. Jets po dvoch tretinách prehrávali vo Washingtone už 0:3, ale v tretej manko zmazali. Bol to práve Daňo, kto v 52. minúte vyrovnával na 3:3. Winnipeg však napokon získal len bod. Neuspel 3:4 po predĺžení. "Iba som sa snažil hrať najlepšie, ako viem," vyhlásil Marko Daňo pre oficiálnu stránku súťaže. V zápase proti Washingtonu nastúpil vo štvrtej formácii. "Myslím si, že sme odviedli dobrú prácu. Máme niekoľko zranených hráčov, takže tréner trochu miešal zostavu. Pri svojom góle som mal šťastie. Iba som si nabehol pred bránu, kde sa puk ku mne odrazil. Ale viac by ma tešili dva body pre tím." V bráne New Yorku Islanders sa v noci predstavil brankár Jaroslav Halák, okolo ktorého je v posledných dňoch veľmi veľa vzruchu. V tíme v konkurencii ďalších dvoch gólmanov nedostáva dostatok priestoru a klub ho ponúkol na výmenu. Na ľade Philadelphie zasiahol do svojho siedmeho duelu v sezóne. Kryl štyridsať zo 42 striel súpera a dosiahol veľmi kvalitnú 95,2-percentnú úspešnosť zákrokov. Z víťazstva sa však napokon tešil súper, ktorý triumfoval po samostatných nájazdoch. V nich Halák dostal jediný gól. "Niektorí naši hráči musia hrať lepšie," vyhlásil po skončení stretnutia kouč New Yorku Islanders Jack Capuano. "Často ide o jednoduché veci, ktoré ale v zápasoch zohrávajú veľmi veľkú rolu. Zdá sa, že výkony istých našich hokejistov budeme musieť prehodnodiť," dodal. Napriek trom prehrám za sebou dostal v bránke Los Angeles opäť šancu Peter Budaj. A tentoraz sa už so spoluhráčmi tešili z víťazstva. Kings zdolali Pittsburgh na domácom ľade 3:2 po predĺžení. Tridsaťštyriročný Budaj kryl dvadsaťjeden z dvadsiatich troch striel hokejistov Penguins a zaznamenal 91,3-percentnú úspešnosť zásahov. Z ďalších Slovákov, ktorí boli v hre v noci zo štvrtka na piatok, sa bodovo presadil už len obranca Edmontonu Oilers Andrej Sekera. V zápase na ľade New Yorku Rangers si pripísal jednu asistenciu, ale tímu body nepriniesla. Oilers nezvládli najmä poslednú tretinu a prehrali 3:5. Newyorčania majú skvelú streleckú formu. V posledných troch zápasoch strelili šestnásť gólov. A so štyridsiatimi piatimi dokopy dominujú celej NHL. "V posledných dueloch sme hrali proti skutočne silným tímom. Zakaždým sme prehrávali, ale dokázali sme výsledok otočiť a zvíťaziť. To vypovedá o mnohom," hovoril pre oficiálnu stránku ligy nhl.com skúsený útočník Rick Nash. Rangers vyhrali šesť z posledných siedmich stretnutí. NHL - štvrtok: Góly: 15. Toews (Keith), 16. Marián Hossa (Panarin, Anisimov), 41. Marián Hossa (Keith), 53. Panarin (P. Kane) /Marián Hossa (Chicago) odohral 19:35 min, vyslal dve strely na bránu súpera, strelil dva góly, zaznamenal dva plusové body a vyhlásili ho za druhú hviezdu/ /Richard Pánik (Chicago) odohral 12:33 min, bránu súpera strelecky neohrozil ani raz, do štatistík si pripísal iba jeden plusový bod a dva hity/ Góly: 27. Eaves (Seguin, Jamie Benn), 32. Klingberg (Jamie Benn, Seguin), 44. Johns (Seguin, Oduya), 46. Spezza (Seguin, Lindell), 57. Klingberg (Jamie Benn), 57. Jordie Benn (Hamhuis, Korpikoski) - 32. Paul Stastny (Pietrangelo, Steen), 51. Pietrangelo (Paul Stastny, Jaskin) Góly: 16. Hedman (Kučerov, V. Filppula), 29. T. Johnson (Stralman, Stamkos), 51. T. Johnson (Coburn, Koekkoek) - 5. Carlo (Bergeron), 11. Spooner (Krug, Krejčí), 25. Pastrňák (Bergeron, Marchand), rozhodujúci nájazd J. Hayes /Zdeno Chára (Boston) odohral 25:48 min, jedenkrát vystrelil na bránu, zaznamenal dva plusové body a pripísal si tiež dva hity a tri zblokované strely/ Góly: 15. Nicklas Bäckström (Ovečkin, Williams), 22. Oshie (Burakovsky), 31. Ovečkin (Carlson, Nicklas Bäckström), 64. Ovečkin (Carlson, Nicklas Bäckström) - 43. Enström, 46. Lowry (Byfuglien), 52. Daňo (Copp, Tanev) /Marko Daňo (Winnipeg) odohral 6:27 min, zaznamenal jednu strelu na bránu, dal jeden gól a pripísal si aj dve trestné minúty a jeden hit/ Góly: 13. Ekblad (Yandle, Marchessault), 27. Malgin (Demers, Sceviour), 45. Trocheck (Jágr, Pysyk), 65. Trocheck (R. Smith) - 39. Zajac (Palmieri, Severson), 45. Parenteau (J. Moore, Lappin), 57. Zacha (B. Bennett, Severson) Góly: 9. Hayes (Grabner, Skjei), 36. Grabner (Miller, Hayes), 50. Fast (Pirri, Skjei), 59. Rick Nash (Holden, Stepan), 59. Miller (Holden, Hayes) - 7. Nugent-Hopkins (McDavid, Eberle), 31. Maroon (Puljujärvi), 49. A. Larsson (Sekera, Letestu) /Andrej Sekera (Edmonton) odohral 18:32 min, ani raz nevystrelil na bránu súpera, ale do štatistík si pripísal jednu asistenciu a jeden hit/ Góly: 40. Tavares (Cizikas, Hickey), 53. Seidenberg (Bailey, De Haan) - 32. Konecny (Gudas), 60. Read (Cousins, Streit), rozhodujúci nájazd C. Giroux /Jaroslav Halák (Islanders) odchytal celý zápas, kryl 40 zo 42 striel súpera, dosiahol 95,2-percentnú úspešnosť zákrokov, v nájazdoch inkasoval raz/ Góly: 26. M. Foligno (J. Larsson, Reinhart) - 5. Marner (Bozak, J. van Riemsdyk), 22. Marner /Martin Marinčin (Toronto) odohral 16:53 min, brankára súpera neohrozil, pripísal si len jeden mínusový bod, dva hity a dve zblokované strely/ Góly: 41. Burns (Pavelski, J. Thornton), 50. M. Karlsson (Vlasic, Tierney) - 37. Brouwer (Ferland, S. Bennett), 39. Tkachuk (Engelland, Michael Frolík), 56. Tkachuk (Michael Frolík, Engelland) Gól: 35. Hoffman Góly: 26. Lewis (Clifford, Martinez), 43. Greene (Carter), 63. Dowd (Pearson, Martinez) - 8. Crosby (Hörnqvist, Letang), 50. Crosby (Letang) /Peter Budaj (Los Angeles) odchytal celý zápas, kryl 21 z 23 striel súpera a zaznamenal 91,3-percentnú úspešnosť zásahov/ Góly: 10. Dvorak (White, Goligoski), 46. Duclair (Domi), rozhodujúci nájazd Duclair - 18. Irwin (Y. Weber, Ribeiro), 37. C. Smith (P.K. Subban, Ekholm)


Sacharovovu cenu za rok 2019 získal ujgurský aktivista Tohti

Tohti roky bojuje za práva etnika v Číne.

BRUSEL, ŠTRASBURG. Víťazom Sacharovovej ceny za slobodu myslenia za rok 2019 sa stal väznený ujgurský ľudskoprávny aktivista Ilham Tohti. Vo štvrtok o tom v Štrasburgu rozhodla Konferencia predsedov Európskeho parlamentu (EP). Tohti je predstaviteľom ujgurskej menšiny v Číne. Už dlhé roky bojuje za práva svojho etnika a podporuje dodržiavanie zákonov o regionálnej autonómii. V roku 2014 ho čínske úrady uznali za vinného zo separatizmu a odsúdili na doživotie. Podľa čínskych úradov sa usiloval o ukončenie čínskej nadvlády nad Ujgurskou autonómnou oblasťou Sin-ťiang, ktorú obývajú ľudia prevažne moslimského vierovyznania. Tohti začiatkom októbra získal aj Cenu Václava Havla za ľudské práva, ktorú udeľuje Parlamentné zhromaždenie Rady Európy spoločne s Knižnicou Václava Havla a Nadáciou Charty 77. Ďalšími finalistami Sacharovovej ceny bola trojica brazílskych aktivistov za ľudské práva a ochranu životného prostredia a skupina piatich študentiek z Kene pod názvom "The Restorers". Samotná cena bude udelená 18. decembra na slávnostnom ceremoniáli europarlamentu - takisto v Štrasburgu. Sacharovovu cenu každoročne udeľuje Európsky parlament už od roku 1988 tým jednotlivcom a organizáciám, ktoré bojujú za ľudské práva a slobody. Nominácie na túto cenu môžu predložiť politické skupiny v EP alebo skupina najmenej 40 europoslancov.


Nemecká tlač už vidí Křetínského v dozornej rade Metra

Křetínský s Tkáčom do nemeckej firmy vstúpili vlani.

DÜSSELDORF. Český investor Daniel Křetínský by sa v blízkej dobe mohol dostať do dozornej rady nemeckého obchodného reťazca Metro. Na svojich internetových stránkach o tom v piatok informoval nemecký denník Handelsblatt. Predseda dozornej rady Jürgen Steinemann podľa denníka na piatkovom valnom zhromaždení podniku uviedol, že rada je pripravená poskytnúť kreslo Křetínskému alebo niektorému z jeho zástupcov. Obsadenie dozornej rady by malo odrážať vlastnícku štruktúru spoločnosti Metro. Křetínský do nemeckej firmy vstúpil vlani v auguste, a vyvolal tak špekulácie o možnom prevzatí podniku. Spoločnosť EP Global Commerce (EPGC), ktorú Křetínský vlastní so slovenským investorom Patrikom Tkáčom, v septembri oznámila, že svoj podiel v Metre zvýšila na 10,9 percenta. Navyše disponuje opčnými právami, vďaka ktorým môže v tomto roku podiel v nemeckom podniku zvýšiť na viac ako 30 percent. V takom prípade by potom musela nasledovať ponuka na prevzatie Metra, upozorňuje Handelsblatt.


Dostal doživotie. Vietnamec unesený z Berlína stiahol odvolanie

Trinh Xuan Thanh dostal za korupciu a zlé hospodárenie dve doživotia.

HANOJ. Nečakaný zvrat nastal v pondelok v prípade vietnamského podnikateľa a niekdajšieho straníckeho funkcionára Trinh Xuan Thanha, ktorého mala uniesť z Nemecka vietnamská tajná služba. Thanh totiž stiahol svoje odvolanie proti verdiktu súdu, ktorý ho odsúdil dvakrát na doživotie. Oznámil to podľa agentúry DPA súd v hlavnom meste Hanoj, kde sa mal odvolací proces s obvineným v pondelok začať. Oficiálny dôvod tohto kroku nie je známy, podľa hovorcu súdu však Thanh uviedol zdravotné dôvody. K dôvodom stiahnutia odvolania sa nechcela vyjadriť ani Thanhova matka Dam Thi Ngoc Kha. "Naša rodina bude v tejto chvíli mlčať. Rozhodnutie urobil samotný Thanh," povedala agentúra DPA. Ľudový súd v Hanoji uznal 52-ročného Thanha v dvoch samostatných procesoch za vinného z korupcie a zlého hospodárenia. Jeho kauza od vlaňajšieho leta značne poškodila vzťahy medzi Nemeckom a Vietnamom. Nemecká vláda je totiž presvedčená, že bývalý generálny riaditeľ štátnej stavebnej spoločnosti PetroVietnam Construction (PVC), dcérskej firmy ropného a plynárenského gigantu PetroVietnam, bol v júli 2017 odvedený z Berlína proti svojej vôli. Vietnamská strana tvrdí, že do vlasti sa vrátil dobrovoľne. Podľa svojej nemeckej obhajkyne sa Thanh stal obeťou politických machinácií vo vietnamskej komunistickej strane. Thanh v roku 2016 ušiel z Vietnamu do Nemecka, aby sa vyhol trestnému stíhaniu. V Berlíne prebieha od apríla proces so 47-ročným Vietnamcom, ktorého Spolková prokuratúra obviňuje z toho, že bol agentom a podieľal sa na únose Thanha. Predpokladaní zosnovatelia únosu sú však stále na slobode. Celú kauzu nedávno znovu otvorili nemecké médiá, ktoré ju spájajú aj s návštevou generála To Lama na Slovensku, keďže niektorí podozriví sa mohli objaviť v jeho prítomnosti v Slovenskej republike len tri dni po údajnom únose Thanha z Berlína.